Auta Si Luncai

Pada
zaman tori, tinggal seorang yatim piatu. Namanya Si Luncai. Setiap hari duduk
seorang diri. Di dalam fikirannya, pelbagai perbualan dikarangkan, kalau ini,
itu. Kalau itu, ini. Si Luncai tinggal bersendirian di sebuah perkampungan jauh
nun di pinggir Kerajaan Indera yang diperintah oleh Maharaja Isin bertakhta
dengan permaisurinya, Puteri Bongsu. Mereka mempunyai seorang puteri bernama
Puteri Lela Kendi.

Anak-anak
muda di Indera yang memanggilnya Luncai kerana rupa parasnya, tubuh badannya
dan pembawakan dirinya.

Si Luncai geddebe

Perut jauh ke depan

Belakang tonggek gelebeh

Macam tukang Peran

Namun
memang Allah itu maha adil. Walaupun penampilannya melucukan dan dipandang
rendah, pandangannya tajam. Lidahnya petah. Otaknya bergeliga.

Si
Luncai menyara hidup saban hari dengan menjual kayu api, akar serta daun dari
hutan yang boleh dibuat ubat-ubatan dan buah-buahan. Hidupnya tidaklah susah,
tidak pula mewah, sekadar berkisar dari hari ke sehari seadanya.

Hasrat
Luncai setelah sekian lamanya adalah untuk mengadap raja di Balairong Seri.
Satu hari, seorang saudagar telah menghadiahkannya sepasang baju kumbang kerana
ubat dari hutan yanng dibeli dari SiLuncai menyembohkan penyakitnya yang lara.
Keesokan harinya, Si Luncai pun bersiap-siap, memakai baju kumbang dan terus
berjalan ke istana.

Apabila
dia sampai ke Balairong istana, raja sedang dicukur sebelum solat Jumaat. Raja
memberi salam kepadanya dan bertanya mengapa dia datang. Luncai menjawab bahawa
dia hanya sekadar ingin melihat raja. Ketika raja selesai bercukur dan Si
Luncai melihat kepala raja yang botak, dia mula menangis teresak-esak.

Hairan,
bertambah hairan, bertanyalah raja: “Oh Luncai, apa yang engkau
tangisi?”

Dia
menjawab, “Mohon ampun Tuanku, patek tidak dapat menjawab soalan Tuanku.
Patek amat takut Tuanku marah.” Perasaan ingin tahu Raja membuak-buak. Tetapi
Si Luncai tidak juga mahu memberitahu.

“Luncai,
beta berjanji. Beta tidak akan marah. Bukankah Beta ini adil dan saksama?
Katakan. Beta tidak akan marah.”

“Baiklah,
Tuanku,” kata Si Luncai, lantas terlanjur melakukan kesilapan yang amat besar.

“Ampun
Tuanku. Melihat kepala Tuanku yang licin bersinar mengingatkan hamba pada
ayahanda hamba. Tambahan pula umur dan juga rupa bentuk badan saling tak
tumpah, amat mirip seperti Tuanku. Itulah yang membuat hamba begitu sedih dan
hiba.”

Setelah
selesai Si-Luncai berkata-kata, murkalah Raja Indera itu.

“Biadapnya
engkau, Si Luncai! Bapamu disamakan dengan beta, Raja Negeri Indera ini?”

“Tadi
tuanku kata tuanku adil dan saksama!” ujar Si-Luncai. Lagi marah dan berang
Raja.

“Pak
Menteri. Tangkap Si Luncai ini buangkan ke dalam sungai! Hidung tak mancung.
Pipi tersorong sorong. Tak sedar diri, bodoh sombong. Tidak guna disimpan dalam
negeri, biar dia mati,” kata Raja Indera.

Luncai
pun ditangkap dan dimasukkan ke dalam karung. Kemudiannya terus dibawa untuk
dibuang ke sungai. Kecohlah keadaan di istana, namun Si Luncai terus di bawa
pergi.

Ketua
pengawal dan tukang perahu telah mendayung ke muara sungai dengan segera.
Setelah beberapa lama, Si-Luncai bersuara meminta diberikan labu air. “Tak
lama lagi saya akan terkubur di sungai ini, berikanlah saya labu air, biar saya
peluk seperti memeluk ibu saya yang sudah tiada…” rayu Si-Luncai.

Ketua
pengawal yang juga seorang anak yatim berasa belas kasihan kepada Luncai dan
menyuruh salah seorang pendayung memberinya labu air yang ada. Dia membuka
ikatan tali yang mengikatnya. Kemudian dia memberikan labu air untuk Luncai.
Luncai memeluk labu. Selepas beberapa ketika dia mula menangis, berkata dia
kasihan pada tukang perahu kerana letih berdayung. Luncai mencadangkan bahawa
mereka menyanyikan sebuah lagu untuk menghilangkan keletihan dan kebosanan.
Semuanya di atas perahu bersetuju.

Si
Luncai pun mengajar mereka lagu yang mudah.

“Mula
mula, tuan hamba semua bernyanyi

“Si
Luncai terjun dengan labu-labunya.

Tuan
hamba sahut, Biarkan, Biarkan …“

Maka
mereka di atas kapal mula menyanyi:

Si
Luncai terjun dengan labu-labunya…

Biarkan….biarkan…..

Si
Luncai terjun dengan labu-labunya…

Biarkan….biarkan…..

Apabila
telah asyik menyanyi, Si Luncai akhirnya memang terjun dari perahu. Jurumudi
pun berteriak, “Si Luncai terjun dengan labu-labunya.” Sahut
pendayung semua…

“Biarkan,
biarkan.”

Jurumudi
menjerit, “Hei, pendayung semua, lihatlah ni. Si Luncai telah melarikan diri!”

Apabila
mereka berpaling mereka melihat Luncai berdiri di tebing sungai. Jadi pendayung
mendayung secepat mungkin ke arah tebing dan berjaya menangkap semula Luncai,
serta memasukkannya ke dalam karung dan diikat ketat. Selepas beberapa ketika,
seruan nyaring rusa didengar.

Luncai
pun mengeluh. Secara senyap-senyap dia berkata, “Membazir je daging yang
lazat…..Rugi….Rugi…”

“Apa
yang kamu maksudkan?” kata pengawal.

“Oh,
tiada apa apa……Alahai…Rugi…Rugi….”

“Apa
dia Si Luncai?” tanya pengawal lagi.

“Hamba
terdengar jeritan rusa yang terperangkap dalam perangkap di hutan. Hamba rasa
tentu rusa itu akan mati begitu saja jika tiada siapa yang pergi menangkapnya.
Ruginyalah.”

Pengawal
dan pendayung memandang antara satu sama lain. Akhirnya pendayung yang paling
tua berkata, “Kesian rusa itu. Jangan dibiarkan mati menjadi bangkai. Elok kita
ambil, sembelih dan makan kemudian. Hari dah pun tengahari. Kita boleh mengikat
Si Luncai dalam karung dan kemudian pergi mencari rusa itu.”

“Baik sekali
cadangan tu.” kata ketua pengawal.

Maka
Si-Luncai pun diikat di dalam karung dan ditinggalkan di atas perahu sebelum
mereka semua terus ke hutan mencari rusa yang terperangkap. Setiap kali mereka
mendengar bunyi rusa, mereka pun bergegas ke arah bunyi itu. Rusa itu terus
berlari lebih jauh lagi ke dalam hutan.

Si
Luncai pula duduk diam di dalam karungg guni.

Tidak
lama kemudian sayup kedengaran, jejak langkah menghampirinya, setapak demi
setapak. Seorang lelaki bersiul begitu gembira. Si Luncai mula menangis, “Tolong,
lepaskan hamba. Hamba tidak mahu berkahwin dengan puteri raja. tidak mahu….”

“Beritahulah
Raja Indera, hamba tak sanggup berkahwin dengan Puteri lela Kendi…”

Langkah
tiba-tiba terhenti.

”Siapakah
itu, wahai suara dalam karung? Mengapa tuan hamba terkurung dalam karung?”

“Oh tuan
budiman…beginilah nasib saya … Raja mahu saya berkahwin dengan puterinya.
Malangnya, saya tidak boleh kerana saya perlu menjaga ibu saya…” tangis Si
Luncai.

“Wah!”
fikir lelaki tersebut, “Ini kisah yang pelik…nasib baik aku lalu di sini.”  Ini membuatkan lelaki itu, seorang pedagang
kain, sangat teruja. “Aku pun layak berkahwin dengan anak raja!” bisik hati
kecilnya.

“Ahhh,
hamba boleh menggantikan tuan hamba, wahai suara dalam guni!”

Si
Luncai tidak melengahkan masa dan terus bertukarkan tempat dengan pedagang kain.
Si Luncai berpesan ”Apabila kedengaran pengawal datang, katakan,

“Baiklah,
tuan hamba. Jangan risau lagi. Pergilah pulang menjaga ibumu.”

Si
Luncai pun beredar dari situ dengan segera…

Pengawal,
jurumudi dan kesemua pendayung akhirnya kembali, letih dan kecewa tidak dapat
menangkap rusa. Semuanya memang sakit hati kerana terasa ditipu Si-Luncai lagi.
Mereka bertekad tidak akan mendengar segala kata-katanya lagi.

Apabila
kembali ke perahu, ketua pengawal terdengar suara dari karung berkata, “Aku
bersedia berkahwin dengan puteri. Aku bersedia terima nikahnnya…”

Dia
pun ketawa terbahak-bahak, geram bercampur marah, “Sudahlah Luncai. Jangan
mengarut lagi.”

Pedagang
itu mengulangi kata-katanya, “Aku bersedia berkahwin dengan puteri. Aku
bersedia terima nikahnnya…”

Dan
akhirnya pedagang malang tapi kurang usul periksa itu dihumban ke dalam sungai.

Si
Luncai pula?

Dari
belakang rimbunan buluh di tepi sungai, dia memerhatikan segala yang berlaku.
Kemudiaan ia pun pulang ke rumahnya yang terpencil jauh di pedalaman.  Walaupun bersyukur kerana masih hidup tetapi
Si Luncai bertekad untuk membalas dendam terhadap raja.

Satu
hari nanti.


Rokok Elektronik: Antara Mitos dan Kebenaran

Apabila ingin membeli makanan, sudah tentunya tidak logik untuk tanya status halal kepada pengusaha bukan Islam. Demi jualan, tentu sekali akan dikatakan halal. Begitu juga dengan produk-produk lain.

Kaedah pemasaran sebuah produk memang sudah biasa mencerobohi garisan had kemanusiaan. Sanggup menipu demi wang ringgit. Tanpa segan silu para penjual menggunakan helah overclaim. Dan rokok elektronik kerapkali dipasarkan sebagai alternatif lebih sihat berbanding rokok konvensional.

Sebenarnya
bukan di Malaysia sahaja hujah sedemikian dijaja. Dan setelah sekian lama rokok
elektronik mendapat sokongan awam, kajian-kajian saintifik pun sudah dibuat.
Jawapan paling ringkas boleh diberikan untuk hujah “lebih selamat” ialah tidak benar.

Untuk
mengenalpasti impak-impak jangka masa pendek, sekumpulan pengkaji di Universiti
Pennsylvania menggunakan imbasan magnetik keatas 31 dewasa sebaik sahaja mereka
menghisap rokok elektronik bebas nikotin. Imbasan mendapati arteri berada dalam keadaan kembang selepas merokok. Maka peredaran darah ke paha dan kaki pun terganggu, sekaligus meningkatkan risiko jantung dan strok.

Cecair
dalam rokok elektronik tersebut sah tidak mendatangkan bahaya. Namun proses
menghisap menukarkan kandungan rokok terutamanya propilena glikol dan gliserol menjadi bahan-bahan toksik. Maka
keadaan jangka masa pendek iaitu pengembangan arteri bakal mendatangkan
malapetaka jangka masa panjang.

Malah para pengkaji turut mempunyai kerisauan tentang
kebarangkalian berlakunya lupus, vasculitis dan psoriasis akibat rokok
elektronik.

Bagi
rokok-rokok elektronik yang bernikotin, tindakbalasnya jauh lebih besar. Semasa
menghisap, tentu sekali kesan semasa tidak boleh dilihat secara jelas. Namun
apabila berlaku kecemasan, terutamanya yang mewajibkan pembedahan, semua jenis rokok boleh mendatangkan
risiko seperti pemulihan luka yang teruk,
risiko anestesia yang tinggi, dan membawa padah komplikasi pasca-pembedahan
lain. Perokok dinasihatkan berpuasa daripada merokok sekurang-kurangnya
beberapa minggu sebelum dan selepas pembedahan – dan rokok elektronik pun sama.

Kerana nikotin boleh memendapkan fungsi
ubat yang menggugat rawatan luka. Sekadar luka yang lambat sembuh tidaklah
menjadi masalah. Namun risiko berkait yang dirisaukan para doktor ialah
jangkitan kuman. Berpuasa daripada rokok hanya dalam tempoh 12-24 jam sahaja boleh memulihkan kemandirian tubuh dalam
membawa oksigen.

Sistem
imunisasi memberikan tindakbalas biologi terhadap bahan luar. Asap rokok serta
nikotin pun tergolong sebagai bahan luar. Maka dengan penggunaan rokok secara
berpanjangan, tidak boleh dinafikan bahawa paru-paru
boleh terkena penyakit. Menggunakan sampel-sampel kahak daripada paru-paru
manusia, sekumpulan pengkaji di UNC Fakulti Perubatan mendapati kerosakan
paru-paru perokok elektronik yang tiada
beza pun dengan rokok biasa.

Kedatangan
asap rokok elektronik memaksa badan bertindak dengan protin neutrophil
granulocyte dalam salur pernafasan. Walaupun protin ini melawan bakteria,
penggunaan yang perpanjangan hanya akan menyebabkan
radang paru-paru. Didapati juga kesan-kesan
bronchitis yang kronik, termasuk asma.

Zaman
sekarang, apa yang dibuat semuanya boleh mendatangkan kanser. Namun terdapat
perbezaan antara persepsi dan pendapat saintifik. Rokok elektronik jatuh dalam
kategori saintifik bahawa kandungan seperti formaldehida mendatangkan kanser dalam saluran pernafasan. Semasa menghisap
rokok elektronik, cecair-cecair berperasa mencetuskan
kadar aldehida yang tinggi lagi bahaya. Dan adanya zarah-zarah ini dalam
paru-paru membolehkan kejadian kanser dengan kadar yang lebih kerap.Kesimpulan

Berdasarkan
empat fakta ini, jelas sekali bahawa rokok elektronik tidaklah lebih baik
berbanding rokok biasa. Namun mitos serta falasi bahawa ia lebih baik dari
rokok telah membuatkan ramai dalam kalangan anak muda terdedah kepada
bahayanya. Langkah yang paling baik berkaitan rokok ini ialah pencegahan.
Sungguhpun begitu, sesiapa yang sudahpun terdedah perlulah berhenti demi
kelangsungan poket dan kesihatan.
Ingatlah orang yang tersayang.


Tembok Besar India: Tembok Besar Kedua Terpanjang Di Dunia

Tembok yang mengelilingi kubu purba Kumbhalgarh merupakan salah sebuah rahsia terbesar di India, dan mungkin di seluruh dunia. Tembok yang kurang dikenali ini membentengi sebuah kubu besar yang mengandungi lebih 300 buah kuil purba.

Tembok ini dipercayai dibina hampir 500 tahun yang lalu, bersama-sama dengan Kubu Kumbhalgarh itu sendiri. Namun, seorang ahli arkeologi yang telah pun bersara berpendapat bahawa di sana, wujud sebuah lagi tembok besar yang usianya jauh lebih tua.

SEJARAHWAN MEMANGGILNYA SEBAGAI ‘TEMBOK BESAR’ INDIA

Ramai dalam kalangan kita mengenali Tembok Besar China. Namun, kurang yang mengetahui perihal tembok besar yang berdiri megah di India. Kubu Kumbhalgarh adalah kubu kedua paling signifikan di Rajasthan, setelah Chittorgarh. Kubu ini berukuran 36 km (22.5 batu) panjang.

Tembok yang mengelilinginya pula, yang dikenali sebagai ‘Tembok Besar India’, dianggarkan berukuran 80 km (50 batu) panjang. Dalam erti kata lain, hal ini menjadikannya sebagai benteng terpanjang di India dan tembok kedua paling panjang di dunia setelah Tembok Besar China.

Pada tahun 2013, dalam sesi ke-37 Persidangan Warisan Dunia yang diadakan di Phnom Penh, Kemboja, Kubu Kumbhalgarh bersama lima buah perkubuan lain di Rajasthan diumumkan sebagai Tapak Warisan Dunia UNESCO di bawah nama kolektifnya, ‘Kubu-Kubu Perbukitan di Rajasthan’. Namun, tapak bersejarah ini masih kurang dikenali secara meluas, walaupun binaannya besar dan keseniannya indah belaka.

Di bahagiannya yang paling lebar, tembok ini berketebalan 15 meter (49.2 kaki) dan pembinaannya melibatkan ribuan bongkat batu dan diperindah dengan perhiasan megah di bahagian atasnya. Keadaan ini membuatkan tembok tersebut tidak hanya sebuah benteng pertahanan yang efektif, tetapi juga destinasi pelancongan yang berpotensi.

SEJARAH DAN MISTERI TEMBOK KUMBHALGARH

Kerja-kerja pembinaan Kumbhalgarh dimulakan pada tahun 1443, hampir 15 tahun sebelum Columbus berlayar merentasi Lautan Atlantik lalu membawa kepada penemuan sebuah lagi tembok yang lebih besar, iaitu di China. Berlokasi di Rajasthan, wilayah barat India, pembinaan Kumbhalgarh dimulakan oleh Maharana tempatan, bernama Rana Kumbha.

Kerja-kerja pembinaan ini mengambil masa selama satu abad, dan kemudiannya ia diperbesarkan lagi pada kurun ke-19. Selain dikelilingi oleh tembok besar, Kubu Kumbhalgarh dibina tinggi di sebuah bukit bagi menambahkan lagi ciri keampuhannya. Secara keseluruhan, tembok ini mempunyai tujuh buah gerbang. Dipercayai bahawa pada era pemerintahan Maharana, tembok ini mempunyai begitu banyak lampu sehingga membolehkan para petani tempatan bekerja sepanjang siang dan malam.

Lebih daripada itu, tembok ini juga melindungi lebih 360 buah kuil yang dianggap signifikan oleh penduduk Kumbhalgarh.

Pada hari ini, Narayan Vyas, individu yang melakukan beberapa tinjauan terhadap tembok di antara Bhopal dan Jabaltur setelah bersara dari Jabatan Peninjau Arkeologi India sedekad yang lalu meyakini bahawa relik-relik kuil dan tembok ini berkemungkinan lebih tua berbanding anggapan umum, iaitu berusia dari sekitar kurun ke-10 hingga kurun ke-11 Masihi. Kurun di mana suku-suku pahlawan memerintah wilayah utama India.

Beliau berpendapat bahawa tembok ini mungkin digunakan untuk menandakan sempadan antara wilayah mereka dengan wilayah Kalachuri. “Mereka sering berperang, dan tembok ini mungkin merupakan satu usaha Kerajaan Parmar untuk menghindarkannya.”

Beliau memaklumkan kepada Hindustan Times, “Tembok ini mungkin merupakan penanda sempadan Kerajaan Parmar,” merujuk kepada Rajput yang menguasai wilayah barat-tengah India pada kurun ke-9 hingga kurun ke-13 Masihi.

Vyas juga mengakui bahawa kenyataannya ini hanyalah sebuah andaian dan kajian lanjut perlu dijalankan bagi membuktikan sama ada teorinya itu tepat dan selari dengan sejarah. “Apa yang kita perlukan adalah bukti untuk mengesahkan andaian kita – iaitu (apa yang telah) kita jumpai ini adalah tinggalan sebuah kerajaan yang berusia 1000 tahun.”

PERSOALAN DAN PERDEBATAN

Rahman Ali, seorang sejarahwan yang pernah menulis sebuah buku berkenaan tapak-tapak Kerajaan Parmar dan pernah juga mengunjunginya pada tahun 1975, mengakui bahawa beliau tidak meneliti dengan lebih dekat. Namun, beliau cenderung menyatakan bahawa tembok tersebut bukan tinggalan kerajaan berkenaan. Beliau berkata:

“Terdapat satu kecenderungan untuk mengaitkan segala sesuatu yang lama (tua) dari daerah ini kepada Kerajaan Parmar. Namun, dinasti tersebut sudah pun runtuh pada kurun ke-12 dan mereka tidak ada membina sebarang tembok besar.

Benteng batu ini mungkin usianya jauh lebih muda (berbanding usia Kerajaan Parmar), dan mungkin binaan British pada kurun ke-17; namun, kawasan ini bukanlah kawasan yang penting bagi Raj (British). Justeru, mengapa mereka perlu membina sebuah tembok panjang lalu meninggalkannya?”

Walaupun tembok ini masih terus diselubungi misteri dan asal-usul serta kefungsiannya hangat diperdebatkan dalam kalangan sejarahwan, pastinya penduduk tempatan menumpang rasa bangga dengan kemegahan binaan dan sejarah mereka ini. Mereka juga berasa optimis terhadap potensi yang dimiliki tapak ini untuk dijadikan sebagai destinasi pelancongan.

TERJEMAHAN:

Theodoros Karasavvas. (18 Januari 2017). Kumbhalgarh: The Great Wall You Have Never Heard Of (and it is NOT in China). Ancient Origins.
https://www.ancient-origins.net/news-history-archaeology/kumbhalgarh-great-wall-you-have-never-heard-and-it-not-china-007389


The Great Depression – Krisis Ekonomi Terburuk Sejarah

Berita bursa saham menjunam mula tersebar
di New York. Kebimbangan para pelabur dengan kejatuhan harga ini menyebabkan
mereka mula menjual semua stok mereka bagi mengelakkan kerugian yang lebih
besar.

Tanda-tanda kejatuhan itu sebenarnya sudah
kelihatan sejak September 1929, apabila pakar kewangan, Roger Babson memberi
amaran, “bursa saham akan jatuh”. Irving Fisher, seorang pakar
ekonomi mengatakan “pasaran saham sekarang bergerak mendatar dalam keadaan
paling tinggi.”

29 Oktober, 1929, atau dikenali sebagai
Black Tuesday, merupakan peristiwa yang mencetuskan kejatuhan pasaran saham di
New York, adalah petanda dunia mula melangkah ke Era Krisis – dinamakan sebagai
Great Depression.

Saeculum yang bermula sejak kemenangan
Abraham Lincoln memenangi Perang Saudara di Amerika Syarikat dan Revolusi 1848
di Eropah, melalui fasa keempat atau dipanggil fourth turning, iaitu Crisis,
menurut buku The Fourth Turning tulisan William Strauss dan Neil Howe.

Kesan daripada kejatuhan ekonomi itu, ramai
yang hidup merempat di kawasan setinggan, rumah dibina dengan kotak dan papan
terbuang, dinamakan sebagai Hooverville, sempena nama Presiden Amerika Syarikat
ketika itu, Herbert Hoover.

Dari segi pop culture pada masa itu pun,
lagu-lagu menceritakan tentang kesedihan orang ramai tentang kemelesetan
ekonomi. Antara lagu yang popular pada ketika ini ialah Boulevard of the Broken
Dreams oleh Al Dubin (bukan lagu Green Day), dengan lirik lagu berbunyi:

I walk along the street of sorrow/The Boulevard of Broken Dreams/Where gigolo and gigolette/Can take a kiss without regret/So they forget their broken dreams.

Green Day mengambil idea daripada lagu ini
untuk menulis lagu dalam American Idiot yang aku akan bincangkan nanti.

Selain itu, lagu yang popular pada ketika itu ialah A Cottage to Sale dari Teddi King, mengisahkan sebuah keluarga terpaksa menjual rumahnya kerana tidak mampu membayar hutang bank, dan lagu Brother, Can You Spare A Dime? dari Bing Crosby, menceritakan tentang kemiskinan di tengah kota. Lagu Gloomy Sunday dari Mel Torme berceritakan tentang tekanan perasaan dan keinginan mahu membunuh diri, turut popular pada ketika ini.

Di Eropah, warganya turut tertekan dengan
kejatuhan ekonomi ini, kerana selepas Perang Dunia Pertama, kebanyakan negara Eropah
mengharapkan pasaran Amerika untuk produk mereka.

Di tanah-tanah jajahan mereka, perasaan
bangkit mahu merdeka mula bangkit. Sumpah Pemuda yang diisytiharkan oleh
Kongres Pemuda mengisytiharkan diri untuk taat setia kepada bangsa, tanah air
dan negara – mewujudkan idea negara bangsa Indonesia pada 1928.

Di China, Chiang Kai-Shek berjaya merampas
kuasa selepas keadaan huru-hara, tiga tahun selepas kematian pengasas Republik
China, Dr Sun Yet Sen pada tahun 1928.

Sementara itu Jepun mula meluaskan empayar
mereka dengan mula memasuki wilayah Manchuria dengan mengambil kesempatan ke
atas huru-hara di China. Chiang Kai-Shek terpaksa berdepan dengan pemberontakan
komunis yang diketuai oleh Mao Zedong.

Di Rusia pula, Jozef Stalin sedang merancang Rancangan Lima Tahun untuk Soviet Union, dengan ramai pesalah politik, musuh serta mereka yang menentangnya, dan ramai yang tidak bersalah, dihantar ke kem gulag, iaitu kem kesalahan politik dimana mereka menjadi buruh paksa dan hamba tebusan.

Cerita tentang gulag ada diceritakan dalam
novel Aleksandr Solzhenitsyn, The Gulag Archipelago, yang menceritakan
penindasan dan brainwashing daripada rejim komunis.

Di Jerman pula, rakyat marhein merasakan
kemarahan akibat Perjanjian Versailles yang ditandatangani oleh kerajaan mereka,
menyebabkan ekonomi negara mereka runtuh dan melihat maruah negara mereka
dipermainkan oleh pemenang Perang Dunia Pertama, Adolf Hitler menerusi Parti
Nasionalis Sosialis Jerman, atau Nazi – memeluk fahaman fasisme dan membunuh
orang Yahudi, dan golongan minoriti lain untuk mewujudkan bangsa Aryan yang
kuat, satu falsafah yang diambil dari fahaman Friedrich Nietzsche iaitu
Übersmench – atau Superman.

Keadaan rusuhan dan pemberontakan, rasa tak
puas hati dari rakyat terhadap establishment, menyebabkan pemimpin semasa itu
terpaksa melaksanakan perkara yang di luar kebiasaan pada ketika itu.

Pada masa inilah, muncul Franklin Delano
Rossevelt (FDR) yang menjanjikan peluang pekerjaan dan menstabilkan ekonomi di
Amerika. Semua media pada ketika itu menghentam Franklin dengan gelaran seperti
diktator dan gila kuasa.

FDR menang pilihanraya pada tahun 1932, dan
melaksanakan program yang diberi nama New Deal. Program ini dibantah oleh
Republikan kerana campur tangan kerajaan ke atas ekonomi adalah bertentangan dengan
prinsip kapitalisme.

Dengan mewujudkan pelbagai agensi, peluang
pekerjaan diberikan kepada penganggur yang ketika itu mencapai sehingga 25%
seluruh Amerika.

Banyak projek kerajaan seperti membina
jalanraya, jambatan, sekolah, hospital dan pelbagai lagi dilaksanakan oleh
Rossevelt, yang mula dianggap sebagai langkah sosialisme oleh mereka yang
skeptik dengan Rossevelt.

Pada pilihanraya presiden 1936, FDR menang
besar menewaskan Alf Landon, walaupun media-media semua berat sebelah dan
memberi laporan menghina FDR seperti skandal seks dengan Lucy Mercer, seorang
socialite (kira zaman sekarang dia ni macam kes Stormy Daniels la), dan
walaupun media melaporkan Alf Landon akan menang, tapi keputusannya FDR menang
dengan menang Electoral College sebanyak 523 berbanding Landon cuma 8 sahaja.

Macam cerita zaman sekarang je, kan? Tapi
masa tu Presiden FDR sebarkan maklumat pakai radio. DJT pakai Twitter, tu je
bezanya.

Pada 1 September 1939, Adolf Hitler
mengarahkan tenteranya untuk menawan Poland, dan bermulanya kancah Perang Dunia
Kedua di Eropah. Di Asia dah mula lama, apabila Jepun menawan Korea dan
Manchuria.

Dan apabila Jepun menyerang Pearl Harbor di
Hawaii pada 1941, barulah akhirnya FDR mendapat sokongan padu seluruh rakyat
termasuklah media untuk memenangi peperangan dahsyat ini.


Kenapa Popcorn Di Panggung Wayang Mahal?

Setiap kali muncul filem baru sahaja, pasti pawagam akan dipenuhi oleh ratusan manusia. Apabila mahu tengok wayang, popcorn merupakan makanan yang wajib untuk dibeli. Tapi masalahnya harga popcorn dengan pawagam ini terlalu yahudi sangat. Kadang-kadang, harga popcorn lebih mahal berbanding harga tiket pawagam. Itu belum cerita kalau anda keluar berdua dengan girlfriend pada hujung minggu tengok wayang. Boleh habis RM50 hanya semata-mata untuk beli popcorn sahaja.

Persoalannya kenapa harga popcorn dekat pawagam mahal sangat?

Sebenarnya, pihak pawagam menjadikan popcorn sebagai sumber utama untuk mereka menjana keuntungan. Hal ini demikian kerana jika bergantung kepada jualan tiket semata-mata, mereka akan cepat bungkus. Ditambah pula ramai daripada kita memang ada habit nak mengunyah ketika menonton filem dan popcorn adalah penyelesai masalah terbaik. Sekarang ini bayangkan dalam satu hall boleh memuatkan sehingga 150 orang dalam satu-satu masa.

Harga bagi sekeping tiket pula adalah sekitar RM12 dan harga popcorn satu set adalah RM18 untuk satu set. Semua tiket yang dijual telah sold out dan jumlah terkumpul adalah RM1500. Manakala hanya separuh daripada kapasiti 150 orang tadi yang membeli popcorn dan jumlah terkumpul adalah RM1350. Nampak macam popcorn kurang sedikit berbanding harga tiket tetapi pawagam tetap dapat untung. Macam mana tu?

Buat pengetahuan anda semua, hasil kutipan tiket perlu dibahagi kepada penerbit filem pawagam tidak dapat menikmati keuntungan semaksima mungkin. Untuk popcorn pula, 100% keuntungan adalah milik pawagam. Jadi kalau makin ramai yang beli popcorn, semakin banyak profit yang dimiliki oleh pihak pawagam.

Tapi pawagam jual popcorn mahal-mahal ini tak ada orang marah ke. Jawapannya adalah tiada kerana pawagam menggunakan konsep yang turun digunakan oleh kedai-kedai lain seperti Eco Shop. Kalau anda perasan, ada beberapa barang yang lebih murah di kedai lain tetapi agak mahal di Eco Shop. Jadi macam mana pawagam aplikasinya konsep ini?

Jawapannya adalah jual tiket dengan harga begitu murah sementara popcorn pula berharga sangat mahal. Sesetengah orang tidak akan menyedari konsep ini kerana pada tanggapan mereka, harga tiket sudah cukup murah. Setakat nak beli popcorn harga RM18, tak luak duit pun. Bagi manusia yang bijak sedikit, mereka tidak akan beli popcorn kerana rugi walaupun setelah menikmati harga tiket yang agak rendah.

Dari mana bermulanya harga popcorn serupa yahudi seperti hari ini?

Kita putarkan masa kembali ke belakang apabila Amerika Syarikat dilanda The Great Depression. Ketika itu, krisis ekonomi telah memberikan kesan yang sangat buruk kepada semua jenis perniagaan sehingga menjadi muflis. Pihak pawagam nampak trend ini lantas cuba untuk bertahan dengan menurunkan harga tiket paras terendah dan membenarkan makanan ringan dibawa masuk.

Tindakan ini berjaya membuatkan ramai orang memenuhi pawagam tetapi ada satu benda mereka terlepas pandang iaitu keuntungan. Semenjak pihak pawagam menurunkan harga tiket, mereka tidak mampu mendapatkan keuntungan yang banyak. Kebetulan pula orang ramai gemar membawa makanan ringan seperti popcorn untuk dinikmati ketika menonton filem. Jadi pihak pawagam melihat popcorn adalah penyelesaian terbaik bagi mereka.

Jadi pihak pawagam telah membenarkan peniaga luar membuka kedai popcorn di hadapan bangunan mereka dengan syarat perlu membayar sewa. Tapi pihak pawagam masih lagi tak dapat untung yang banyak. Apa yang mereka buat adalah jual popcorn sendiri dengan harga begitu mahal dengan syarat tiket mestilah murah sebagai sumber pendapatan utama.

Bermula sejak itu, kesemua pawagam telah menjual popcorn mereka kepada orang ramai yang ingin menonton filem. Bagi orang yang sangat suka menonton filem di pawagam, pasti tidak boleh berenggang dengan popcorn. Apa-apapun padan muka kepada anda kerana terpedaya dengan taktik pawagam yang jual tiket murah tetapi popcorn harga yahudi.

RUJUKAN:

Crockett, Z. (2019, September 8). Why is movie theater popcorn so outrageously expensive? The Hustle. Dipetik daripada https://thehustle.co/why-is-movie-theater-popcorn-so-outrageously-expensive/


Zaman Tiga Pemerintahan Khilafah Serentak

Secara ringkas, khalifah dalam politik dunia umat Islam secara umumnya bermaksud seorang pemimpin tertinggi umat Islam yang bukan sahaja memimpin umat Islam dalam hal politik, bahkan dalam hal keagamaan dan sosial. Khilafah pula adalah sistem rangkaian khalifah. Sejak zaman Rasulullah SAW, dunia umat Islam secara umumnya dipimpin oleh suatu rangkaian sistem khilafah yang berganti-ganti mengikut keturunan dan bangsa.

Dalam sejarah dunia umat Islam, terdapat empat pemerintahan khilafah yang berfahaman Ahlus Sunnah wal Jama’ah iaitu Khulafa’ ar-Rasyidin (632-661), Bani Umayyah (661-750 dan 929-1031), Bani Abbasiyyah (750-1258 dan 1260-1517) dan Bani Uthmaniyyah (1517-1924). Satu lagi pemerintahan khilafah yang berfahaman Syi’ah iaitu Fatimiyyah (909-1171).

Walaupun ada pemerintahan khalifah yang lain tetapi ia kes terpencil dan tidak bertahan lama seperti Abdullah bin az-Zubayr RA yang pernah mengistiharkan dirinya khalifah ketika zaman awal khilafah Bani Umayyah dan dinasti Syarifiyyah di Hijaz yang pernah cuba menghidupkan kembali sistem khilafah selepas kejatuhan khilafah Uthmaniyyah. Jika ada kerajaan-kerajaan umat Islam yang lain ketika itu sekalipun, sama ada mereka tunduk dan bernaung di bawah kekuasaan khalifah ataupun mereka membebaskan kerajaan mereka daripada naungan khalifah ataupun mereka menguasai pemerintahan istana khalifah tersebut walaupun khalifah tersebut hanya sekadar nama dan kedudukan sahaja. Mereka menghormati khalifah sebagai seorang pemerintah tertinggi umat Islam dan hanya ada seorang sahaja rangkaian khilafah pada satu-satu masa seperti hanya perlu seorang imam sahaja untuk mengetuai jemaah yang lain menunaikan solat.

Dalam sejarah umat Islam, sistem khilafah bergantian satu demi satu, tetapi tahukah anda bahawa terdapat satu zaman dalam sejarah umat Islam di mana dunia umat Islam pernah diperintah oleh tiga pemerintahan khilafah yang berbeza secara serentak. Peristiwa tersebut berlaku pada abad ke-10 apabila tiga buah khilafah yang berkuasa bertembung antara satu sama lain dan melantik khalifah masing-masing. Bacaan doa ketika khutbah solat Jumaat ketika itu mendoakan tiga orang khalifah dengan gelaran “Amirul Mukminin” mengikut ketiga-tiga wilayah naungan masing-masing

Peristiwa tersebut mula berlaku pada tahun 750 apabila Bani Abbasiyyah mengambil kerusi khilafah daripada Bani Umayyah setelah berlaku revolusi Abbasiyyah yang mengorbankan kaum kerabat diraja Bani Umayyah. Abu al-Abbas as-Saffah ditabal sebagai Khalifah Abbasiyyah yang pertama. Pada zaman pemerintahan Khalifah Abbasiyyah kedua iaitu Abu Ja’afar al-Mansur, pusat pemerintahan dipindahkan ke Kota Baghdad di Iraq.

Semasa pemerintahan Khalifah al-Muqtadir billah al-‘Abbasi di Baghdad, iaitu pada tahun 909, seorang lelaki berpengaruh berfahaman Syi’ah Ismailiyyah yang bernama Abu Ubaidillah berjaya mengasaskan dinasti Ubaidiyyah di Maghribi. Pengaruhnya semakin besar sehingga tenteranya berjaya menewaskan dinasti Aghlabiyyah yang menguasai Maghribi ketika itu. Dinasti Ubaidiyyah tersebut kemudian meluaskan penaklukannya ke arah timur sehingga ke Tunisia. Ketika dinasti yang beraliran Syi’ah tersebut diperintah oleh al-Mu’iz li-dinillah pada tahun 969, tenteranya berjaya menakluk Mesir daripada penguasaan dinasti Ikhsyidiyyah ketika itu yang bernaung di bawah pemerintahan Khilafah Abbasiyyah di Baghdad.

Al-Mu’iz kemudiannya menukar nama kerajaannya kepada Fatimiyyah sempena nama puteri Rasulullah SAW yang didakwa mereka berketurunan daripadanya dan dipindahkan pusat pemerintahan ke Kota Kaherah yang baharu diasaskannya. Pemerintah kerajaan Fatimiyyah mengisytiharkan diri mereka sebagai khalifah umat Islam untuk menyaingi dan memusuhi khilafah Abbasiyyah yang berpusat di Baghdad.

Baik, sekarang kita beralih pula ke benua Eropah sekitar kurun ke-8 hingga ke-10 untuk melihat sejarah perkembangan kemunculan pemerintahan khilafah yang ketiga di sana. Selepas penghapusan dinasti Bani Umayyah oleh Bani Abbasiyyah di Damsyik, pemerintahan Bani Umayyah tidak berhenti di situ, seorang waris putera mereka yang terselamat berjaya melarikan diri ke Andalus (Sepanyol) dan mengambil alih tampuk pemerintahan Andalus yang pernah diperintah oleh nenek moyangnya.

Beliau ialah Abdul Rahman ad-Dakhil yang menjadikan Andalus sebagai pusat pemerintahan kerajaan Bani Umayyah yang baharu pada tahun 754. Meskipun beliau berjaya mengambil alih semula pemerintahan wilayah Andalus, beliau hanya mengistiharkan dirinya sebagai “Amir” kerana menghormati kedudukan khalifah di Baghdad.

Pada tahun 929, seorang keturunan Abdul Rahman ad-Dakhil yang juga bernama Abdul Rahman tetapi beliau memakai gelaran an-Nasir (Abdul Rahman III), yang sedang memegang tampuk pemerintahan ketika itu, telah mengisytiharkan dirinya sebagai khalifah umat Islam, menyaingi khalifah Bani Abbasiyyah di Baghdad. Abdul Rahman an-Nasir mengisytiharkan dirinya sebagai khalifah umat Islam kerana beliau merasakan khilafah Abbasiyyah di Baghdad telah lemah dan tidak mampu memegang peranan sebagai khilafah umat Islam lagi. Tambahan pula, kerajaan Bani Umayyah di Andalus ketika itu sedang mencapai kemuncak kegemilangannya dari aspek kekuatan ketenteraan dan sebagai pusat tamadun ilmu di Eropah.

Oleh itu, pada abad ke-10, dunia umat Islam mempunyai tiga pemerintahan khilafah yang berbeza di tiga buah benua yang berbeza. Khilafah Bani Umayyah yang berpusat di Cordova berkuasa di benua Eropah, Khilafah Fatimiyyah yang berpusat di Kaherah berkuasa di benua Afrika dan Khilafah Abbasiyyah yang berpusat di Baghdad berkuasa di benua Asia.

Apa yang menjadi persamaan antara ketiga-tiga pemerintahan khilafah tersebut ialah perkembangan segala khazanah ilmu pengetahuan semasa era tersebut. Kota Baghdad misalnya yang menjadi pusat pemerintahan Khilafah Abbasiyyah juga berkembang dengan begitu cemerlang sebagai sebuah tamadun ilmu dengan kewujudan institusi Baitul Hikmah di mana aktiviti penulisan dan kajian penyelidikan para sarjana Islam dalam pelbagai bidang ilmu bertambah giat dijalankan, karya-karya ilmiah daripada para sarjana Yunani, Rom, Parsi, China, India, Mesir Purba pada zaman silam daripada enam bahasa purba utama dipulihara kembali, diterjemah ke dalam bahasa Arab, malah dikembangkan lagi bidang ilmunya. Budaya ilmu yang berleluasa tersebut bukan sahaja dalam kalangan umat Islam, bahkan juga kepada golongan Kristian dan Yahudi tanpa mengira bangsa dan kedudukan.

Selain institusi Baitul Hikmah, Madrasah Nizamiyyah yang dibina di Baghdad sekitar abad ke-11 oleh Nizam al-Mulk, seorang Menteri dinasti Saljuk yang menguasai istana khalifah Abbasiyyah, merupakan antara institusi pengajian tinggi agama yang begitu berpengaruh ketika itu. Antara tokoh madrasah tersebut ialah Hujjatul Islam Imam al-Ghazali.

Di Kota Kaherah pula yang menjadi pusat pemerintahan Khilafah Fatimiyyah, tertubuhnya Universiti al-Azhar yang berkembang sebagai institusi pengajian Islam daripada sebuah masjid. Kedatangan Salahuddin al-Ayyubi sekitar abad ke-12 menakluk Mesir, menyingkirkan fahaman Syi’ah secara beransur-ansur di Universiti al-Azhar. Sejak daripada itu, universiti tersebut merupakan institusi pengajian tinggi Islam antarabangsa yang paling berprestij yang telah dan masih melahirkan ramai tokoh ulama, sarjana dan mujaddid terkemuka dunia dari dahulu sehingga kini.

Di Cordova, Andalus, pusat pemerintahan Khilafah Bani Umayyah ketika itu juga berkembang sebagai pusat perkembangan ilmu pengetahuan dengan pembinaan pelbagai perpustakaan awam dan institusi pengajian tinggi sehingga mencetuskan zaman kebangkitan (Renaissance) kepada tamadun Barat. Khalifah al-Hakam II, seorang khalifah Umayyah al-Andalus yang amat dikenali sebagai seorang yang amat meminati ilmu pengetahuan, telah membangunkan perpustakaan yang mengumpulkan hampir 400,000 buah naskhah manuskrip dalam pelbagai bidang ilmu daripada Mesir, Damsyik dan Baghdad. Tiada sebuah perkampungan pun di wilayah Andalus yang tiada sekolah awam ketika pemerintahannya dan terdapat ribuan kedai buku dibina hanya di Cordova sahaja ketika itu.

Begitu juga kemegahan, keindahan dan kemodenan infrastrukturnya yang dibina ketika itu di Andalus seperti Masjid Besar Cordova dan Istana Madinah az-Zahrah masih lagi dikagumi pembinaannya sehingga kini.

Lahirlah tokoh-tokoh sarjana Islam terkemuka dunia sepanjang zaman daripada ketiga-tiga kota tersebut seperti Ibnu Sina (Avicenna), Ibnu Rusyd (Averroes), al-Farabi (Alpharabeus), Ibnu Haytham (Alhazen), al-Jahiz, al-Biruni, al-Kindi (Alkindus) dan ramai lagi.

Malangnya khilafah Bani Umayyah di Andalus dan khilafah Fatimiyyah di Mesir tidak bertahan lama. Khilafah Bani Umayyah di Andalus berakhir pada tahun 1031 akibat kemewahan hidup golongan istana yang menzalimi rakyatnya dan perpecahan dalaman yang hebat berlaku. Perpecahan dalaman tersebut menyebabkan banyak pentadbir wilayah di Andalus ketika itu mengistiharkan kemerdekaan wilayah mereka daripada naungan khalifah dan menubuhkan kerajaan mereka sendiri. Maka wujudlah banyak kerajaan-kerajaan kecil yang dikenali sebagai Muluk at-Tawa’if yang saling berperang untuk menjaga wilayah autoriti mereka.

Di Mesir pula, khilafah Fatimiyyah ditewaskan oleh tentera pimpinan Salahuddin al-Ayyubi, mantan Menteri (wazir) kerajaan Fatimiyyah yang berfahaman Ahlus Sunnah wal Jama’ah dan Asya’irah pada tahun 1171. Mesir dan Universiti al-Azhar dibersihkan secara beransur-ansur daripada pengaruh fahaman Syi’ah dan dijadikan fahaman Ahlus Sunnah wal Jama’ah sebagai aliran akidah utama di Mesir. Sejak ditadbir oleh dinasti Ayyubiyyah, Mesir bernaung semula di bawah pemerintahan Khilafah Abbasiyyah.

Cuma khilafah Bani Abbasiyyah di Baghdad masih bertahan sehingga tahun 1258 dan dari tahun 1260 sehingga tahun 1517 di Kaherah, walaupun terdapat beberapa era para khalifahnya hanya bertindak sebagai khalifah tanpa kuasa akibat pengaruh kuat beberapa kerajaan kecil yang menguasai pemerintahan istana khalifah seperti kerajaan Buwayh, Saljuk dan Mamluk. Pada tahun 1517, Sultan Salim dari kerajaan Uthmaniyyah berjaya menawan Mesir daripada Mamluk dan mengambil alih peranan khilafah umat Islam daripada pemerintah terakhir Bani Abbasiyyah.

Terdapat dua pengajaran utama daripada sejarah di atas. Pertama, perpecahan membawa kepada pengakhiran yang sadis dan tidak bertahan lama. Kesatuan adalah punca kekuatan. Perpecahan menyebabkan umat Islam senang ditakluk musuh dari luar dan dalam.

Kedua, tamadun Islam membawa peradaban ilmu kemana-mana tempat yang dikuasainya, tidak kira apa aliran pemikirannya. Ini kerana agama Islam itu sendiri adalah agama yang menuntut penganutnya supaya sentiasa mencari, membaca, menyelidik dan menulis ilmu-ilmu pengetahuan. Bahkan, wahyu al-Qur’an yang pertama diturunkan ialah Surah al-‘Alaq, ayat 1-5 yang menuntut umatnya supaya membaca (Iqra’). Perkembangan ilmu pengetahuan ketika itu bukan sahaja pesat berkembang luas dalam bidang pengajian agama Islam seperti ulum al-Qur’an, ilmu kalam, fiqh, ulum al-hadith dan tasawwuf, bahkan ilmu-ilmu keduniaan juga turut pesat berkembang luas seperti sains, kimia, botani, geografi, matematik, fizik, kejuruteraan, sejarah, falsafah, astronomi dan perubatan.

Kini, dunia umat Islam tiada lagi sistem khilafah selepas Khilafah Uthmaniyyah dimansuhkan 9 dekad yang lalu (1924). Dunia umat Islam kini terdiri daripada kira-kira 60 buah negara bermajoriti umat Islam di empat buah benua yang ditadbir mengikut sistem pentadbiran negara masing-masing, selain jutaan lagi umat Islam di negara-negara lain sebagai golongan minoriti, dengan jumlah keseluruhan mencecah 1.8 bilion (24%) orang seluruh dunia, menjadikan umat Islam sebagai penganut agama kedua terbesar di dunia di belakang umat Kristian. Apa yang penting sekarang ialah umat Islam perlu bersatu-padu dan saling bekerjasama, sekurang-kurangnya pada landasan akidah yang sama, supaya umat Islam terus kukuh dalam pelbagai lapangan ilmu dan bidang, kekuatan ketenteraan, penguasaan dan kestabilan politik dan ekonomi, pendidikan ukhrawi dan duniawi serta melahirkan generasi baharu yang berilmu, berkeperibadian dan berakhlak mulia.

Untuk rujukan lebih mendalam berkenaan perbincangan tentang zaman ketiga-tiga buah khilafah tersebut, para pembaca boleh merujuk sumber rujukan di bawah:

SENARAI RUJUKAN:

– Hamka, Sejarah Umat Islam, Singapura: Pustaka Nasional Pte. Ltd., 2006.

– Rahim Kaviani, Nafiseh Salehi, Ahmad Zaki Berahim @ Ibrahim et al., “The Significance of The Bayt al-Hikma (House of Wisdom) in Early Abbasid Caliphate (132-218 AH),” dalam Middle East Journal of Scientific Research, Vol. 11, No. 9, 2012, hlmn. 1272-1277.

– Sahibzada Masud-ul-hassan Khan Sabri, History of Muslim Spain, New Delhi: Adam Publishers & Distributors, 2008.

– Syed Alwi Alatas, Biografi Agung Salahuddin al-Ayyubi, Shah Alam: Grup Buku Karangkraf Sdn. Bhd., 2014.

– Tarikuddin Haji Hassan, Pemerintahan Kerajaan Bani Umayyah (41-132 H = 661-750 M), Johor Bahru: Perniagaan Jahabersa, 2012.

– Tarikuddin Haji Hassan, Pemerintahan Kerajaan Dinasti Bani Umayyah Andalus (Sepanyol) (138-897 H = 755-1493 M), Johor Bahru: Perniagaan Jahabersa, 2013.

– Tarikuddin Haji Hassan, Pemerintahan Kerajaan Bani Abbasiyyah (132-656 H = 749-1258 M), Johor Bahru: Perniagaan Jahabersa, 2012.


Jerung Bersayap Yang Mendiami Lautan Pada Zaman Purba

Kalau cakap pasal jerung, mesti semua fikir ikan besar, gan.as dan bergigi tajam. Sebenarnya, bukan semua jerung begitu. Orang ramai fikir begini kerana pengaruh filem seperti Jaws yang jelas sekali fiksyen.

Dari segi susur galur taksonomi, jerung dikategorikan di tangga keempat iaitu Superorder.

Dalam bahasa saintifik, jerung dinamakan selachimorpha. Jadi senang kata, bukan semua jerung mempunyai sifat blender berenang. Ada saja jerung yang kelihatan comel dan tembam.

Kalau cakap pasal comel dan tembam, mesti semua fikir kucing. Ada sekeluarga jerung yang digelar “jerung kucing” (catshark). Ada juga jerung yang nampak macam gentleman Inggeris, iaitu blue shark.

Tetapi semua jerung ini bersirip. Macam mana kalau jerung mempunyai sayap?

Memperkenalkan jerung helang (aquilolamna milarcae). Sehingga hari ini, tiada siapa pernah tengok jerung ini berenang di lautan.

Kerana jerung ini sudah lama pµpµs. Ada baik juga ia pµpµs – tidak terbayang kalau jerung ini selamba berterbangan untuk menangkap mang.sa. Sebagai penjelasan, jerung helang tidak mampu bersayap.

Tidak semestinya semua haiwan bersayap boleh terbang. Ayam pun bersayap – tetapi berapa ramai pernah tengok ayam dan helang bersabung di langit?

Konsepnya sama juga macam manusia. Bukan semua orang mempunyai otak atau akal. Kalau betul semua ada otak dan akal, mesti masalah pemanduan mabµk takkan sesekali berlaku.

Sambung pasal jerung helang, ikan ini pernah mendiami lautan khususnya di rantau Mexico sekitar 93 juta tahun dahulu.

Semasa zaman Cretaceous, jerung helang tidak mendominasi perairan sebagai peman.gsa teratas (apex predator).

Sebaliknya, jerung helang mencari kerja dalam industri sapu sampah saja. Kerana fitrahnya membersihkan air dengan cara memakan zarah makanan dan jirim terapung. Dalam bahasa saintifik, fitrah ini dinamakan filter feeder.

Hari ini ada banyak haiwan yang memenuhi fitrah ini, seperti kepah atau udang (krill). Malah paus baleen juga mengamalkan gaya hidup filter feeder.

Dalam bahasa marhaen, semua haiwan ini ialah ikan majlis perbandaran. Kerana sebelum zaman outsourcing kepada syarikat swasta, pihak berkuasa tempatan akan mengupah tukang sapu sampah.

Itulah kerja jerung ikan. Laut mengupah mereka (tanpa bayaran) untuk mencuci airnya. Mereka menelan haiwan pada plankton, sama seperti ikan pari hari ini. Jerung helang turut hidup di tempat ikan pari.

Mendalami Fitrah Ikan Jerung Helang

Seekor jerung helang sebenarnya lebih lebar daripada panjang. Ikan dewasa boleh mencecah 1.9 meter lebar, dengan panjang hanya 1.65 meter sahaja. Kepalanya kecil, bermoncong panjang bersama mulut yang besar.

Ekornya pula berbentuk seperti jerung moden. Memang rupa fizikalnya sangat pelik, bagaikan fiksyen seperti haiwan-haiwan lagenda pun.

Tetapi ia nyata dan pernah hidup dulu. Jerung helang juga terbukti bukan leluhur pari moden. Sebaliknya, ia berevolusi secara berbeza cuma berkongsi ciri-ciri sama.

Saintis mengenal pasti bahawa jerung helang tidak berenang pantas. Sebaliknya ia terapung perlahan untuk membersihkan laut sama seperti haiwan-haiwan elasmobranch moden.

Sayapnya mungkin mempunyai dua fungsi: 1) pengimbang semasa berenang dan 2) bantu memecut sedikit laju untuk menangkap mang.sa.

Saintis mengenal pasti semua ciri-ciri ini berdasarkan satu fosil yang ditemui.

Kekurangan bukti menyukarkan proses pengetahuan secara lebih lanjut. Bukan semua bahagian jerung helang menjadi fosil. Saintis memerlukan gigi untuk meletakkan jerung helang pada kategori sepatutnya.

Tanpa gigi, saintis terpaksa mengenal pasti dengan cara lain seperti membandingkan unsur fizikal lain dengan ciri-ciri jerung moden.

Seperkara lagi, punca kepµpµsan pun masih menjadi tanya tanya besar. Buat masa sekarang, saintis hanya boleh membuat andaian bahawa spesis ini pµpµs kerana sebutir asteroid yang membµnµh dinosaur sekitar 65.5 juta tahun dahulu.

Kerana banyak makanan filter feeder lenyap akibat hentaman asteroid ini. Dan alam semulajadi memerlukan masa selama dua juta tahun untuk pulih secara sepenuhnya.

Lama sebenarnya untuk membaiki semula impak kepelbagaian biologi yang dibin.asakan hanya kerana sebuah batu daripada angkasa.


Tahi Konspirasi Di TikTok Dakwa Empayar Rom Tak Wujud

Mungkin kenyataan ini tidak berapa meletup dalam negara kita sebab ia tidak berkaitan dengan sejarah Melayu. Namun bagi peminat sejarah Rom dan para pengkaji yang sekian lama turun padang mengkaji tamadun yang gah ini, kenyataan wanita TikToker ini menaikkan amarah.

Sedikit latar belakang tentang wanita TikToker ini, nama berdaftar dia ialah ‘Donna D2’ dari AS. Sejak mendaftar dalam media sosial ini pada bulan Julai 2020, telah ramai pengikutnya berjumlah 94,000 orang dan mempunyai ‘likes’ sehingga sebanyak 2 juta.

Apa yang Donna D2 rakam sehingga mempunyai jumlah pengikut dan ‘likes’ begitu banyak? Dia merakam kenyataan pseudo-sejarahnya dan mengaku dia adalah graduan sarjana muda sejarah dan anthropologi bagi mendapatkan kredit yang sah.

Pada 16 November tahun ini, dia mendakwa bahawa tamadun Rom ‘tidak wujud’ dan samakan dengan dunia Disney yang fantasi. Donna sengaja berbuat demikian hanya menaikkan amarah para sejarahwan.

Rakaman Donna ini mendapat tontonan sebanyak 90,000 Kali namun dia tidak mendapat perhatian yang dia nak kerana banyak komen yang menyatakan Donna hanyalah ‘troll’ semata-mata.

Pada 23 November, Donna menaikkan video seterusnya juga tentang Rom tapi menyatakan ‘Rom hanyalah metafora’. Video ini mencapai 100,000 tontonan dan menjadi berita sensasi dalam internet. Ini videonya:

Kenyataan pseudo-sejarah Rom Donna yang pertama ialah ketiadaan dokumen-dokumen yang merekod sejarah Rom. Kenyataan Donna ini ialah membingungkan sejarahwan itu sendiri. Adakah dia tidak tahu bahawa Bukit Capitoline yang berada di tengah Rom banyak menyimpan dokumen yang merekodkan sejarah Rom pada fasa Republik?

Kenyataan Donna yang kedua ialah dokumen-dokumen yang ‘kononnya’ sejarahwan Rom tulis adalah dalam bahasa Yunani. Di sini Donna ‘buktikan’ bahawa selama ini tamadun Yunani Kuno adalah ‘kuasa pemain’ sekitar abad ke-2 hingga ke-4 Masihi.

Kenyataan kedua ini telah dipatahkah oleh seorang profesor sejarah klasik Rom dari Earlham College, Indiana bernama Maxwell T. Paule dalam rakaman TikTok beliau yang mempunyai pengikut seramai 145,000 orang.

Paule menyatakan bahawa dokumen-dokumen Rom jelas ditulis dalam bahasa Latin dan banyak direkodkan tentang ‘Caesar’ yang terang-terang sejenis gelaran hormat dari Rom sendiri. Ini penjelasan beliau:

Kemudian masuk ke kenyataan Donna ketiga iaitu Tembok Hadrian yang terletak di utara British bukanlah tembok. Dia menyatakan bahawa ‘tembok’ itu ialah jalan raya kuno, berdasarkan penelitian peta satelit. Aduh saudari, pergilah bercuti ke UK dan terus ke Tembok Hadrian sana. Baru kau tahu betapa wujudnya tembok itu semasa Rom melawan puak Scotland.

Donna tidak sekadar menyampaikan pseudo-sejarah Rom semata. Dalam hantaran TikTok dahulu Donna mendakwa bahawa nama asal ‘Jesus Christ’ ialah ‘clitoris healer’ dan juga mendakwa bahawa Alexander the Great yang gemilang itu ialah seorang wanita.

Konklusinya, jika benar kau ada ilmu dan dakwa ada ijazah sarjana muda atau PhD, sebarkan ilmu baik-baik. Dan lagi satu, jangan jadi palatao. Kepada saudari Donna, sudah-sudahlah bodohkan diri dengan pseudo-sejarah saudari. Pergilah bercuti ke Itali dan rajinkan sikit jelajah ke muzium dan lokasi tinggalan Rom, terbuka sikit mata saudari tentang Rom yang ‘tidak wujud’ ini.

RUJUKAN:

Reynolds. 3 December 2021. A history TikToker’s viral claim that Ancient Rome ‘didn’t exist’ is getting backlash from academics. The Insider.

Cowie, Ashley. 5 December 2021. Ancient Rome Didn’t Exist, Claims a Qualified Bachelor of History. Ancient Origins.


Kalau Filem Armageddon Jadi Realiti, Apa Amerika Boleh Buat?

Tengok filem Armageddon memang nampak sesuatu yang sangat sinis. Angkasawan NASA berlatih selama dua tahun sekurang-kurangnya. Pasukan Harry Stamper hanya diberi masa 12 hari sahaja.

Nampak sangat kalau apa-apa jadi, NASA akan tutup semua komunikasi dan cakap “misi gagal”. Tetapi filem Armageddon membangkitkan persoalan yang menarik. Kalaulah sebutir batu angkasa akan menimpa bumi, takkan tiada tindakan boleh diambil?

Menurut pengarah Michael Bay, plot Armageddon sememangnya tidak realistik. Kerana asteroid dalam Armageddon ditokok tambah sampai keterlaluan katanya sebesar Texas (695,662 kilometer persegi).

Sedangkan asteroid pembυηυh dinosaur kalau kira saiz Kawah Chixculub hanyalah 10 kilometer lebar sahaja. Nampak ketara perbezaannya.

Andai kata asteroid Armageddon (seperti 4 Vesta) menimpa bumi, silap-silap planet boleh berkεcαi terus. Lεtυpkαnlah macam mana pun – cebisannya sudah cukup untuk membunuh semua. Takkan mungkin asteroid terbεlαh dua dan dengan comel elak Bumi.

Tetapi katakanlah ada cebisan (10 kilometer) menghampiri, ada cara tidak untuk buat sesuatu?

Memperkenalkan Misi DART

Ada sebenarnya. Pihak NASA sedang berpakat dengan Universiti Johns Hopkins untuk menguji satu misi yang barangkali boleh meningkatkan tahap keselamatan planet. Misi ini dipanggil Double Asteroid Redirection Test (DART) yang akan bermula beberapa hari lagi (23 November 2021).

Kalau ikut teori, NASA-UJH akan menggunakan teknik kinetik yang seakan-akan sama seperti Armageddon. Cuma tidak perlu guna seηjαtα nuklear, apatah lagi gerudi 800 kaki dalam. Mereka hanya menghantar sebuah kapal yang dicipta khas untuk lαηggαr dengan dwiasteroid (binary asteroid) Didymos.

Untuk pengetahuan semua, Didymos adalah dua butir asteroid yang bergerak sekali (Pravec, et al., 2003) mirip sebuah kereta api dua gerabak (780 meter dan 160 meter). Mengikut kiraan orbit, Didymos akan mendekati (encounter) Bumi pada tahun hadapan tanpa memberi sebarang αηcαmαη. Jadi inilah masa sesuai untuk menguji keupayaan DART.

Kapal DART akan menggunakan roket SpaceX Falcon 9, yang akan terpisah di ruangan atmosfera. Kemudian DART akan bergerak 11 juta kilometer jauh menghala ke Didymos. Perjalanan ini dijangka memαkαη masa selama 10 bulan.

Dan DART akan menghentam ‘gerabak kedua’ Didymos dengan kelajuan 24,000 kilometer sejam (Specktor, 2021). Didymos dijangka akan hilang sedikit halatuju (velocity), yakni antara 0.01 hingga 0.9 peratus sahaja.

Memang sedikit – tetapi sangat cukup untuk saintis kira dan buat korelasi antara saiz dan kelajuan kapal DART dengan halaju objek asteroid.

Keperluan Misi Ini

Mungkin ada yang skeptikal kerana khuatir jika tindakan ini boleh mengundang pαdαh. Sebenarnya, tidak. DART tidak cukup ampuh untuk mengeluarkan Didymos daripada landasannya sampai masuk jalan ke arah Bumi.

Sekali lagi, misi DART hanya untuk mengkaji jika teknologi semasa boleh mengalihkan asteroid. Dalam dunia angkasa, sebutir angkasa kalau dilambatkan waima seminit sekalipun mungkin boleh elak terus daripada menimpa sesuatu planet.

Ini adalah kerana semua planet sedang bergerak laju. Kalau guna Bumi sebagai contoh, sesaat perlahan bermakna Bumi sudah berada 30 kilometer jauh (seminit = 1,800 kilometer).

Jika berjaya, NASA-UJH (dan agensi angkasa negara lain) boleh mempertimbang idea sama untuk menyelamatkan negara sendiri daripada bencana asteroid. Ambil contoh meteor yang pernah melεtυp di langit Chelyabinsk, Rusia, pada tahun 2013.

Begitu dαhsyαt lεtυpan ini sampai gelombangnya merosακkan 7,200 bangunan dalam enam banda

Gelombang tertangguh pada 0:19 sampai pecαh habis kaca bangunan dan kereta.

Kerana meteor ini mengandungi potensi TNT 33 kali ganda lebih besar untuk dibandingkan dengan Little Boy yang jatuh pada bumi Hiroshima.

Api meteor ini 30 kali ganda lebih terang daripada Matahari sampai terbαkαr mata (retinal bυrη) orang di sana (Sample, 2013). Itu melεtυp di langit… bayangkan jika meteor ini betul-betul terhempas pada hari itu.

RUJUKAN:

Pravec, P., et al. (2003). (65803) 1996 GT. IAU Circ. 8244 (8244): 2.

Sample, I. (2013, November 7). Scientists reveal the full power of the Chelyabinsk meteor (ditapiskan). The Guardian.

Specktor, B. (2021, Oktober 7). NASA spacecraft will (ditapiskan) into an asteroid at 15,000 mph. Will it make a dent? Live Science.


Naga Dalam Legenda Serata Dunia

Naga merupakan makhluk legenda yang cukup dikenali, lebih-lebih lagi kerana ia muncul dalam kebanyakan legenda di dunia. Secara umum, tubuh naga digambarkan seperti ular dan walau seberat mana pun badannya, ia berupaya untuk terbang. Rata-rata mengenali naga sebagai makhluk berkaki empat. Namun, ada juga yang hanya punya dua kaki dan ada pula yang langsung tiada.

Bagi masyarakat Eropah pada zaman pertengahan, naga dalam bayangan mereka dilengkapi dengan sayap dan nafasnya pula mampu melepaskan api. Kebiasaannya, naga dianggap sebagai makhluk jahat.

Namun, bukan semua lelaki sama dan bukan semua naga serupa. Bagi masyarakat di belahan timur bumi, naga tidak mempunyai sayap dan ia kebiasaannya dikaitkan dengan cuaca – khususnya hujan (dan juga banjir). Tambahan, ia dianggap sebagai makhluk suci, justeru dihormati dan dipandang tinggi. Dalam artikel kali ini, kami kongsikan beberapa legenda berkaitan naga di serata dunia.

NAGA DALAM TAMADUN EROPAH: KISAH SAINT GEORGE DAN NAGA SILENE

Kisah berkaitan naga dari benua Eropah yang paling masyhur tidak lain dan tidak bukan adalah legenda Saint George. Beliau diyakini hidup pada kurun ke-3 Masehi. Namun, kisah pertarungannya dengan Naga Silene hanya tular seribu tahun kemudian, terutama menerusi karya The Golden Legend – himpunan riwayat hidup orang-orang kehormat (saint) dalam dunia Kristian. Ia disusun pada kurun ke-13 Masehi oleh Jacobus da Varagine, ketua biskop dari Genoa, dan kemudian dicetak ke dalam Bahasa Inggeris oleh William Caxton pada tahun 1483.

Menurut manuskrip itu, Saint George dilahirkan di Cappadocia, Turki moden. Setelah usianya menginjak dewasa, beliau menumpahkan khidmat dalam pasukan ten-tera Rom. Suatu hari, beliau membawa diri ke Libya dan berhenti di sebuah pekan bernama Silene. Sejak sekian lama, pekan tersebut menjadi mangsa seekor naga yang hidup di dalam tasik berhampiran.

Demi keselamatan, penduduk pekan rela memberikan kor-ban kepada naga itu pada setiap hari. Mulanya, dua ekor kambing. Kemudian, seekor kambing dan seorang manusia. Kemudiannya lagi, anak kecil dan anak belia. Kebiasaannya, mangsa kor-ban dipilih menerusi cabutan undi.

Ditakdirkan, pada hari ketibaan Saint George, insan malang yang terkena undi adalah puteri raja. Saint George yang terserempak dengan puteri yang sedang berdiri di tebing tasik lantas menyapa tanpa tahu apa-apa tentang masalah yang menimpa pekan Silene. Namun sebaik mengetahui hujung pangkal cerita, beliau pun memasang tekad untuk melawan sang naga dan menyelamatkan si puteri.

Beberapa detik kemudian, naga pun memunculkan diri. Saint George lantas dengan pantas membuat isyarat salib lalu memacu tunggangan dan menye-rangnya dengan lembing. Tikaman mengena dan naga pun tercedera. Saint George lalu meminta bengkung milik puteri untuk mengikat leher mangsanya itu.

Sebaik selesai, beliau pun membawa puteri pulang ke pekan sambil mengheret bersama si naga. Beliau mahu menamatkan riwayatnya di sana. Itu pun kalau mereka rela menjadi saudara seagamanya. Seperti yang kita boleh jangka; nyawa lebih berharga buat mereka. Maka, naga itu pun dihabiskan dan penduduk Silene dibaptiskan.

NAGA SEBAGAI PEMBAWA RAHMAT BAGI MASYARAKAT TIMUR

Di barat, naga dipandang jahat. Namun di timur, ia dihormati sebagai makhluk yang luhur. Dalam tamadun China, Jepun, dan Korea sebagai contoh, raja naga dinamakan sebagai pembawa rahmat dan penurun hujan. Hujan sememangnya nadi dalam pertanian. Maka, raja naga amat dimuliakan.

Kononnya, jika ia murka, maka bencana alam seperti banjir, puting beliung, dan ribut taufan akan ditimpakan ke atas manusia. Oleh kerana itulah raja naga perlu sentiasa dipuja. Bagi masyarakat timur, raja naga digambarkan berupa seperti manusia. Mereka diimaginasikan hidup di istana dasar laut, dengan kesemua makhluk di lautan adalah rakyat jelata yang tunduk pada pemerintahannya.

NAGA DI TIMUR MEMPUNYAI CIRI SEMBILAN HAIWAN BERBEZA

Asal-usul rupa fizikal naga dalam tamadun China dan rumpun yang seangkatan dengannya boleh dijejak dalam legenda Huangdi, maharaja yang dianggap sebagai leluhur seluruh masyarakat China. Dikisahkan, beliau meme-rangi sembilan suku yang hidup di Lembah Sungai Kuning. Kesemuanya berjaya ditewaskan.

Kemudian, totem atau simbol haiwan yang digunakan oleh setiap suku tersebut digabungkan lalu membentuk simbol naga milik Huangdi. Semenjak itulah, naga bagi tamadun China mempunyai ciri sembilan haiwan berbeza; mata udang, tanduk rusa, mulut kerbau, hidung anjing, misai ikan keli, bulu kepala singa, ekor ular, sisik ikan, dan cakar helang.

NAGA AYIDA-WEDDO DALAM AGAMA VODOU, AFRIKA BARAT

Bagi penganut agama Vodou, khususnya di Benin dan Haiti, mereka memuja suatu semangat (disebut loa) yang dikenali sebagai Ayida-Weddo atau Naga Pelangi. Rupa Ayida-Weddo agak berlainan dengan naga di timur mahupun barat. Ia saling tidak tumpah seperti ular gergasi, cuma sisiknya agak berkilauan.

Ayida-Weddo dipuja sebagai semangat kesuburan, pelindung air, ular, dan pelangi. Menurut mitos, penciptaan alam semesta dimulakan dengan bumi dilingkari oleh seekor naga – kononnya untuk mengelakkan bumi dari run-tuh. Kemudian, hujan pertama turun membasahi bumi lalu Ayida-Weddo pun memunculkan diri. Naga pertama yang bernama Dambala Wedo jatuh cinta pada Ayida-Weddo dan mereka pun berkahwin atau menyatu, membentuk seisi semesta.

Bagi penganut Vodou, kedua-dua naga tersebut dipercayai mengajarkan hal-ehwal kehidupan kepada manusia dengan harapan mereka dapat memupuk jiwa dan menjalani hidup yang lebih bermakna.

NAGA APEP SEBAGAI SETERU DEWA MESIR RA

Sama seperti Ayida-Weddo, Apep dalam tamadun Mesir digambarkan sebagai ular gergasi. Cuma bezanya, Apep dilihat sebagai makhluk jahat yang menebarkan kekacauan, kehan-curan, dan kegelapan. Salah satu mitos utama tentang Apep adalah perta-rungannya dengan dewa matahari Ra pada setiap malam.

Menurut masyarakat Mesir Purba, matahari muncul di dada langit kerana Ra mengembara dengan menggunakannya sebagai pedati (atau perahu). Setiap malam, Ra perlu mengharungi ranjau berduri di Alam Bawah. Antara ancaman yang paling bahaya di sana adalah Apep si naga.

Mitos tidak menceritakan secara jelas di manakah kediaman Apep. Versi umum mengatakan ia bersemayam betul-betul di sebalik ufuk dan muncul tepat sebelum subuh. Kisah pertarungannya dengan Ra juga tampil dengan banyak versi. Di sini, kami kongsikan secara ringkas satu versi yang biasa diceritakan.

Alkisah, Apep disifatkan sangat berbahaya. Renungan matanya mampu membelenggu pergerakan sesiapa pun jua, termasuklah Ra dan pengikut-pengikutnya. Mujur, Seth si dewa kekacauan yang memihak Ra (dalam versi ini) kebal dari pukauan Apep. Maka, Seth-lah yang meni-kam Apep dengan lembing dan membolehkan Ra meneruskan perjalanannya bersama matahari.

Tidak cukup begitu, mereka juga mengadakan upacara Pengusiran Apep pada setiap tahun. Dalam upacara itu, patung lilin Apep akan dibakar sebagai simbol keselamatan buat umat manusia bagi tahun tersebut.

Bagi masyarakat Mesir Purba, kekalahan dewa-dewi dalam perta-rungan menen-tang Apep akan mengakibatkan matahari tidak lagi terbit sekali gus mempercepatkan kiamat. Oleh kerana itu, mereka mengasaskan beberapa istiadat tertentu yang bertujuan melindungi dunia dari gangguan Apep. Ritual-ritual tersebut dilaksanakan oleh golongan pendeta pada setiap malam, dengan harapan dapat membantu Ra menewaskan naga pemus-nah itu.

MITOS NAGA PIASA BAGI MASYARAKAT ASLI AMERIKA

Dunia Baru turut tidak ketinggalan dari mitos berkaitan naga. Antaranya, Naga Piasa (atau Burung Piasa) yang dilukiskan rajahnya pada tebing bukit berhampiran Sungai Mississippi. Catatan terawal setakat yang diketahui berkenaan lukisan tersebut disediakan oleh Jacques Marquette, seorang peneroka dari Perancis yang menyaksikannya semasa mengunjungi Mississippi pada tahun 1673.

Menurutnya, lukisan tersebut mengandungi rajah dua ekor raksasa. Setiap satunya bersaiz seperti seekor anak lembu. Ia mempunyai tanduk rusa di kepala. Matanya merah. Wajahnya pula seakan manusia dengan bulu kepala singa. Tubuhnya panjang seperti ular dan penuh bersisik. Ekor pula seperti ikan, namun sedikit panjang.

Kemudian pada tahun 1836, bekas profesor bernama John Russel menyiarkan tulisan yang menceritakan kisah di sebalik lukisan tersebut. Kononnya, makhluk itu dikenali dengan nama Piasa. Dalam bahasa Illini, ia bermaksud ‘burung pemakan manusia’. Tambah Russell lagi, Naga Piasa pernah memangsakan kampung-kampung masyarakat asli. Ramai pahlawan mereka menjadi kor-ban.

Huru-hara sedemikian terus berlanjutan, hinggalah seorang penguasa bernama Ouataga memasang perangkap dan menawarkan diri sebagai umpan. Ketika Naga Piasa menyasarkan dirinya, 20 orang pahlawan yang sedia menanti segera keluar membuat se-rangan hendap dan membidik panah beracun. Piasa berjaya ditum-bangkan, justeru kampung pun terselamat.

Bagaimanapun, Russell kemudian membuat kenyataan bahawa cerita tersebut hanyalah rekaan beliau semata-mata. Terlajak perahu boleh diundur. Tetapi jika terlajak cerita, maka lahirlah legenda urban tanpa asal-usul seperti legenda Naga Piasa yang direka-reka bagi mensensasikan lukisan yang dijumpai di tebing bukit berhampiran Sungai Mississippi.

TEJU JAGUA – NAGA BERKEPALA TUJUH DALAM MITOLOGI GUARANI

Mitos terakhir ini diambil dari suku Guarani yang menetap di Amerika Selatan. Ia mengisahkan tentang seekor naga bernama Teju Jagua yang disifatkan sebagai cicak gergasi namun berkepala tujuh ekor anjing. Kononnya, mata Teju Jagua mampu mengeluarkan api yang membakar.

Naga tersebut lahir sebagai anak sulung kepada Tau (semangat jahat) dan Kerana (wanita dari kalangan manusia). Hendak dijadikan cerita, Tau mengurat Kerana dengan berubah menjadi pemuda tampan. Tujuh hari tanpa henti, Tau menziarahi Kerana namun tetap juga gagal menambat hatinya. Lantas, Tau bertekad mahu mencu-lik Kerana. Namun, hasrat itu dihalang oleh Angatupyry si semangat baik. Setelah berta-rung selama tujuh hari dengan Angatupyry, Tau pun tewas.

Namun, keka-lahan itu tidak menghalang Tau untuk mencu-lik Kerana. Dengan bantuan Pytajoyai si dewa keberanian, Angatupyry disekat sekali gus membolehkan Tau mencu-lik dan menghamili Kerana. Manusia kemudian memanjatkan doa kepada dewi bulan supaya Tau dihu-kum. Maka. Tau dan keturunannya pun menerima kutukan. Kesemua tujuh anaknya lahir menjadi raksasa, termasuklah naga Teju Jagua.

Walaupun rupa parasnya kelihatan ganas, Teju Jagua tidaklah berbahaya. Tupa, dewa tertinggi bagi suku Guarani, menciptakan Teju Jagua sebagai makhluk herbivor. Pemakanannya hanya merangkumi bebuahan, termasuklah madu. Justeru itu, Teju Jagua dipuja oleh suku Guarani sebagai pelindung bebuahan.

TERJEMAHAN

Wu Mingren. (13 Oktober 2019). Dragon Myths: Tales of Beasts, Beauties, and Brutes. Ancient Origins.


Gurun Brazil Yang Mempunyai Corak Seperti Kopi

Tarikan pelancongan kalau dilaburkan dengan baik boleh mendatangkan faedah yang berangkaian. Seorang pelancong perlu bergerak ke tempat penginapan. Selesai saja, mereka perlu mencari makanan.

Kemudian mereka akan bergerak sana sini mengikut jadual ditetapkan. Jadi daripada seorang pelancong, negara menjana pendapatan khusus untuk industri pengangkutan (teksi misalnya), makanan (restoran atau kedai tepi jalan) dan hospitaliti (hotel).

Pelancong memilik negara mengikut kriteria tersendiri. Ada yang mencari infrastruktur pesat untuk menghiburkan hati.

Ada yang mahu melihat hutan tebal untuk mengubati jiwa.

Ada yang mahu itu. Ada yang mahu ini. Brazil mempunyai kelebihan saiz.

Sebagai negara yang besar, Brazil mampu memenuhi semua jenis kehendak pelancong.

Seseorang yang mengetepikan prasangka miskin dan persepsi je-na-yah mungkin boleh melihat keindahan syurga duniawi terselindung di Brazil.

Salah satu kawasan ialah Taman Negara Lençóis Maranhenses, yang terletak di negeri Maranhão.

Wajah Mengikut Musim

Kerajaan Brazil mengisytiharkan bahawa Lençóis Maranhenses ialah kawasan terpelihara sejak 2 Jun 1981. Ini bermakna kawasan ini tidak sama sekali boleh dibangunkan atau diusahakan.

Tindakan ini memang betul, kerana sebarang perubahan akan menjejaskan seluruh kawasan.

Jika dataran ini dikunjung semasa musim kering, nescaya hanya pasir dan panas sahaja akan menjadi peneman. Kerana ini bukan destinasi musim kering. Buminya beralunan bagaikan ombak, tidak langsung indah di mata.

Walau bagaimanapun, ketika musim hujan, taman negara ini bertukar menjadi lembah idaman. Selama empat bulan, langit mencurah pada bumi yang gersang ini. Angin kuat dan hujan akan menyebabkan suatu fenomena menakjubkan.

Di tempat lain, air yang bertakung menjadi banjir atau sekurang-kurangnya lopak serba buruk. Tetapi di Lençóis Maranhenses, air yang bertakung menjadi kolam dan lagun begitu cantik.

Gabungan warna dari atas memberi gambaran seperti seni coklat.

Ini pula seperti corak pada kopi.

Dan lagun ini pula merupakan takungan air yang tidak dapat diserap bumi.

Lapisan batu yang sangat tebal dan padat di bawah tanah merupakan punca di sebalik takungan ini. Air yang banyak memberikan ikan keli Atlantik kebebasan untuk berenang.

Apabila musim hujan berhenti, kebebasan mereka mula terhad. Paras air akan susut secara berperingkat sehingga kawasan dasar lagun.

Ikan-ikan lain mungkin akan ma-ti.

Tetapi ikan ini akan membuat lubang untuk hidup dalam kawasan berlumpur di bawah tanah. Musim hujan seterusnya akan mengisi semula lagun-lagun ini. Dan mereka akan keluar untuk makan.

Kitaran ini berulangan secara semulajadi.

Membangunkan Ekonomi Tempatan

Kerajaan negeri Maranhão tidak begitu aktif menggunakan Lençóis Maranhenses sebagai punca pelancongan.

Sehingga hari ini, Maranhão merupakan antara negeri paling miskin di Brazil kerana kebergantungan pada ekonomi asas. Tujuh juta orang menetap di negeri ini, berharap pada sumber ekonomi seperti pertanian dan perkhidmatan.

Keindahan Lençóis Maranhenses hanya menarik 60,000 orang sahaja dalam masa setahun. Malah perjalanan ke taman negara ini memakan masa lebih daripada lima jam, walhal lokasinya hanya 260 kilometer daripada bandar Sao Luis.

Jadi keberkesanan taman negara dalam dasar pelancongan ekologi tidaklah begitu menjadi. Bagi sesiapa yang mengunjungi tempat ini, banyak aktiviti sesuai untuk menghiburkan hati.

Peluang berbasikal dan menunggang kuda ialah perkara paling biasa dibuat. Kesunyian malam dan ketiadaan cahaya turut membuatkan langit kelihatan berpinar dengan bintang.

Geografi yang naik turun ini menjadikan Lençóis Maranhenses lokasi sesuai untuk penggambaran. Inilah tempat yang menjadi latar untuk planet Vormir dalam Avengers: Infinity War dan Avengers: Endgame.


Eva De Vitray Meyerovitch: Memeluk Islam kerana Mevlana Rumi.

Eva seorang pentadbir dan pakar pengkaji di French Scientific Research Center (CNRS), pensyarah jurusan falsafah di Universiti al-Azhar dan beberapa Universiti di mesir. Dia juga mendapat gelar ‘Docteur Honoris Clausa’ dari Seljuk University pada tahun 1987. Dilahirkan di Boulogne, Perancis. Bersekolah dengan latarbelakang Kristian Katolik dan berkahwin dengan seorang Yahudi.

Siapa sangka, ketika dia menelaah di perpustakaan Sorbonne University, sedang mencari-cari penyelesaian tentang krisis nihilism pasca-renaissance dari teks Kristian klasik, dia terjumpa esei tulisan Muhammad Iqbal yang merumuskan aspirasi Rumi. Lalu membacanya sepenuh taakulan. Lantas dia terpesona. Tertanya-tanya, apakah yang sebenarnya Rumi maksudkan. Apakah ia falsafah yunani, atau hakikatnya Rumi sedang mengutarakan kebenaran?! Apa yang Rumi perkatakan menimbulkan kekaguman.
Eva terus mengkaji, meneliti setiap perbahasan Rumi. Kebenaran agama Islam menerpa di hadapannya. Meskipun begitu, tidak mudah baginya menerima. Selama ini Eva hidup dalam lingkungan Kristian Katolik, tiada maklumat yang baik tentang Islam diterima. Dia sangsi, hati berbelah bahagi. Hingga dia pun berdoa:

“Oh tuhanku! Tolonglah ajarkan aku apa yang harus kulakukan. Hantarkan kepadaku tanda!”

Ternyata, Allah memakbulkan doanya. Tanda yang dipinta hadir dalam bentuk mimpi. Eva melihat dirinya di dalam kubur dengan batu nesan bertuliskan kalimat ‘Hawwa’. Dia hairan sekali bagaimana dia dikuburkan sedang masa yang sama melihat keadaan kubur sendiri. Mimpi itu diingat sejelas-jelasnya.

Sebaik bangkit dari tidur, dia berkata: “Baiklah, engkau mahukan tanda bukan. Dan tandanya adalah ini, engkau akan disemadikan sebagai seorang Muslim.” Bisiknya kepada diri sendiri. Seterusnya dia memeluk Islam.

15 tahun kemudian, dia melawat Istanbul buat pertama kali. Seorang darwisy yang dia kenali di UNESCO membawanya ke sebuah Samahana (tempat tarian wherling dervish). Di situ dia terkejut besar. Dia menjumpai kubur seperti yang dilihat dalam mimpinya sebelum ini. Mirip sekali. Eva tergamam, kaku terdiam. Kemudian dia bertanya gerangan kubur siapakah ini. Jawab temannya, ini ialah kubur seorang wanita sufi Mawlawiyah. Peristiwa ini membangunkan hasratnya untuk menyertai Tarekat Mawlawiyah, menjadi pengikut Mawlana Jalaluddin Rumi.

Eva atau nama islamnya; Hawwa telah banyak menghasilkan penyelidikan yang membuka jalan mengenali Islam. Karyanya berjudul ‘Mystique et poesie en Islam’ (Puisi Dan Mistik Islam) serta ‘Djalaluddin Rumi et I’ordre de derviches tourneurs (Mawlana Jalaluddin Rumi Dan Whirling Dervish) pada tahun 1972 telah membuka mata berat terhadap ketakjuban puisi-puisi Rumi serta kesempurnaan Islam sebagai ‘the way of life’. Bahkan dalam bukunya ‘La quete de I’absolu’ (Pencarian Erti Absolute) suatu terjemahan Mathnawi, Eva memaklumkan wujudnya teori nukleur fizik dalam karya Rumi.

Sehingga kini, karya Rumi terus dibaca di seantero dunia, menyuluh makna kehidupan penuh cinta. Amerika menyaksikan puisi-puisi Rumi sebagai bestseller. Eropah semakin memberi perhatian kepada Rumi melalui penyelidikan orientalis seperti Annemarie Schimmel dan AJ Arberry.


Bolehkah Kita Berhentikan Masa?

Adakah masa boleh dihentikan walaupun satu saat? Mungkin ada urusan penting yang perlu dibuat… seperti selamatkan orang dalam bangunan terba.kar. Jawapan bagi soalan ini ada dalam hukum-hakam fizik dan falsafah.

Penjelasan dalam hukum fizik memang merunsingkan. Albert Einstein pernah berkata, jam hanya mengukur masa sahaja. Jarum jam hanya mewakili pergerakan masa yang mengikat alam ini.

Kerana masa tidak wujud secara nyata, tetapi mampu menentukan arah tuju setiap perkara di Bumi.

Menjelaskan Masa Dalam Bahasa Mudah

Masa menunjukkan perubahan di setiap persekitaran. Meskipun tiada siapa melihat, masa masih berjalan. Bermakna gunung-ganang dan laut dalam yang tidak berpenghuni masih patuh pada hukum masa.

Masa menyentuh perut Bumi yang tidak dapat dicapai cahaya Matahari. Masa menyisir ais di Pluto, pada ketika ia menggerakkan makhluk di setiap negara. Itulah masa.

Bersolat itu masa. Makan itu masa. Tidur itu masa. Semuanya masa.

Memahami Konsep Henti Masa

Maksud Einstein sebenarnya senang. Alam Semesta ini ialah ruangan dan masa. Bayangkan dua jam berbeza. Kedua-duanya hanya menunjuk waktu berbeza. Tetapi laluan masa masih dirakam dengan cara sama.

Bermakna satu saat adalah satu saat… di Bumi, Marikh atau pintu masuk lohong hitam. Ibaratkan seluruh alam perlu patuh pada satu jam yang tidak dapat dilihat. Dan jam-jam sedia ada hanya mengukur “saat” yang berlalu sahaja.

Dan saat itu sendiri bukanlah unit ukuran paling kecil dalam bab waktu. Ada milisaat, mikrosaat dan nanosaat.

Jadi Boleh Atau Tidak?

Bayangkan sebuah kereta bergerak laju, sekitar 100 km/j. Setiap saat yang berlalu menunjukkan kedudukan kereta itu berubah 27.7 meter.

Mata manusia mungkin nampak ia bergerak begitu saja. Namun cuba kalau kereta tersebut dirakam terlebih dahulu. Kemudian sunting video rakaman tersebut.

Dengan kamera yang baik, setiap saat boleh dipec.ahkan menjadi 60 bingkai (60 frames). Dan setiap bingkai menunjukkan bahawa kereta berubah kedudukan. Jadi kalau masa itu sendiri berhenti, kereta ini pun berhentilah (macam satu dua bingkai yang tidak bergerak).

Untuk meluas perbincangan, “kereta” itu hanyalah satu contoh simbolik sahaja. Semua perkara di dunia ini akan berhenti dikep.µng udara, apabila masa terhenti. Tiada apa boleh bergerak, bagaikan ada butang “pause”.

Jika manusia sedar yang masa terhenti, semua akan menjadi buta… kerana sinaran cahaya tidak sampai pada anak mata. Namun, mustahil manusia boleh “sedar”, kerana ia di luar batasan kemampuan seorang manusia.

Pada Tuhan, tentu sekali ia bukan mustahil. Kerana Tuhan sudah lihat masa sebelum ia berlaku lagi. Masa itu sendiri ialah hamba-Nya.

Pada ketika alam dicipta, Tuhan sudah nampak alam dikia.matkan. Itulah erti “omnipresence of God”; maksudnya ada di mana-mana sahaja tanpa berada di mana-mana.

Kalau diperluaskan, mungkin topik ini boleh mengundang keralatan dalam akidah seseorang. Tetapi masa takkan boleh dibincangkan dalam bahasa mudah tanpa melibatkan Tuhan.

Itu baru bab berhenti. Belum lagi pasal pat.ah balik masa. Kesan pat.ah balik masa mesti menggerunkan, kerana perubahan kelajuan dan tarikan gravitinya.

Sebab itulah ada “masa lampau”, “masa sekarang” dan “masa depan”. Hakikatnya, tiga definisi ini tidak wujud pun… hanya “perkataan” untuk faham laluan masa. Apa yang telah berlaku masuk dalam kategori “masa lampau”.

Mana yang masih berlaku ialah “masa sekarang”. Dan mana yang belum berlaku ialah “masa depan”. Namun bagi yang baca artikel ini: cuba fikir sekejap.

“Saya suka makan nasi.”

Kalian baca petikan di atas. Masa kalian baca, masa masih lagi “sekarang”. Sebelum kalian baca, petikan itu ialah “masa depan”. Namun kalau sampai ayat ini, semuanya “masa lampau”.

Jadi macam mana nak berhentikan masa… kalau masa itu sendiri tidak mahu berhenti pada saat masa belum tiba lagi. Bagi yang runsing pada saat ini, ketahuilah ini ialah contoh penjelasan masa dalam bab falsafah.

RUJUKAN:

Mann, A. (2021, Jun 6). Can we stop time? Live Science.


Dyah Gitarja – Pemerintah Wanita Majapahit

Dyah
Gitarja atau juga dikenali sebagai Tribhuwana Wijayatunggadewi atau juga nama
yang lebih panjang iaitu Tribhuwannottunggadewi Jayawishnuwardhani merupakan
pemerintah wanita pertama untuk Empayar Majapahit dan pemerintah ketiga empayar
tersebut. Gitarja mewarisinya daripada adik beradik lelaki tirinya yang
berketurunan kacukan Jawa-Melayu iaitu Jayanegara. Gitarja juga merupakan ibu
kepada Hayam Wuruk yang merupakan salah satu maharaja terbaik Majapahit. Ketika
di bawah pemerintahan Jayanegara, baginda ditabalkan sebagai penguasa bawahan
di wilayah Jiwana dengan gelaran Bhre Kahuripian.

Dyah
Gitarja merupakan anak kepada pasangan Raden Wijaya (pengasas dan pemerintah
pertama Majapahit) bersama dengan Gayatri Rajatpatni. Untuk pengetahuan semua,
dinasti yang memerintah Majapahit dikenali sebagai Dinasti Rajasa. Majapahit
diasaskan selepas Raden Wijaya berjaya mengalahkan Monggol dalam peperangan.
Dyah Gitarja mempunyai seorang adik perempuan bernama Rajadewi. Kedua-duanya
seringkali digambarkan sebagai seorang wanita yang sangat cantik. Kejelitaan
Gitarja selalu dikaitkan dengan Dewi Ratih, iaitu dewa bagi masyarakat Jawa dan
Bali yang sering dikaitkan sebagai Dewi Bulan dan Dewi Kecantikan.

Usia
muda Dyah Gitarja adalah dipenuhi dengan usaha-usaha daripada Jayanegara yang
berusaha untuk menjadikan Gitarja dan adik perempuannya Rajadewi sebagai
isterinya, namun majlis penasihat raja-raja yang diketuai oleh ibu kepada
Gitarja iaitu Permaisuri Gayatri menentang niat Jayanegara ini. Adapun
perkahwinan antara adik beradik antara bangsawan di dalam takhta Jawa itu
adalah perkara biasa ketika era Hindu-Buddha masih tebal dalam masyarakat Jawa.

Terhalang
daripada memiliki kedua-dua adik perempuan tirinya, Jayanegara mengambil
keputusan untuk mengurung di dalam istana dan menghalang sebarang hubungan
dengan dunia luar. Penderitaan itu berakhir apabila pada tahun 132 Masihi
apabila Jayanegara dibunuh oleh pemberontak. Gitarja kemudiannya dilantik
sebagai pemerintah baru Majapahit atas arahan ibunya. Gitarja telah menggunakan
nama Tribhuwannottunggadewi Jayawishnuwardhani. Pemerintahan Gitarja adalah
bersama dengan suaminya yang bernama Kertawardhana yang berjaya menjadi suami
kepada Gitarja selepas memenangi sayembara yang diadakan semata-mata untuk
mencari calon suami kepada Gitarja.

Pada
pemerintahan Gitarja, Majapahit mengalami era perluasan kuasa yang mengalakkan.
Banyak wilayah-wilayah di sekitar Pulau Jawa dan Samutera jatuh ke tangan
Gitarja. Namun, Gitarja mernjadi sangat terkenal dalam sejarah apabila Gitarja berjaya
menundukkan perang saudara yang hampir sahaja tercetus di dalam Empayar
Majapahit antara Gajah Mada dan juga Kembar, dua orang panglima tertinggi
Majapahit ketika percubaan untuk menundukkan pemberontakan di Sadeng.

Kedua-dua
mereka mahu penalukan ke atas Sadeng di namakan atas nama mereka, lantas
memaksa Gitarja bersama dengan sepupunya yang berdarah kacukan Jawa-Melayu
iaitu Adityavarman menundukkan pemberontakan itu sendiri, menamakan penaklukan
itu atas nama Gitarja manakala Kembar serta Gajah Mada hanya layak dinamakan
sebagai panglima di sisi Gitarja sahaja.

Selain
itu, perlantikan Gajah Mada yang merupakan Bapa Perluasan Kuasa Majapahit sebagai
Perdana Menteri atau Patih Amangkubhumi Majapahit dibuat adalah dibuat sendiri
oleh Gitarja. Sumpah Palapa yang dilafazkan oleh Gajah Mada adalah seperti
berikut:

“Jika telah mengalahkan Nusantara, saya (baru
akan) melepaskan puasa. Jika mengalahkan Gurun, Seram, Tanjung Pura, Haru,
Pahang, Dompo, Bali, Sunda, Palembang, Tumasik, demikianlah saya (baru akan)
melepaskan puasa.”

Diceritakan
bahawa ketika melafazkan sumpah ini, betapa para pembesar Majapahit ketika itu
ada yang tidak bersetuju, malah memperkecilkan hak Gajah Mada termasuklah
perdana Menteri sebelum Gajah Mada iaitu Arya Tadah. Maka diceritakan bahawa
Gajah Mada merangkak menunduk di hadapan Gitarja, menangis mengadukan
masalahnya.

Dalam
pemerintahan baginda, Adityavarman telah dihantar sebanyak dua kali sebagai
wakil kerajaan Majapahit kepada Kerajaan China Pada tahun 1332.  Adityarvman juga mengasaskan kerajaan
Malayapura yang ditubuhkan di Minangkabau, lalu mewakili Gitarja memerintah di
sana.

Antara
reformasi pentadbiran yang dapat dilihat pada Gitarja ialah Gitarja meluaskan
lagi jumlah hakim yang bertanggungjawab menasihati pemerintahannya yang
berjumlah dari lima orang kepada tujuh orang. Dalam majlis ini, 5 orang dipilih
daripada pengganut Sivaism manakala dua lagi hakim yang mengganut agama Buddha.

Pemerintahan
Gitarja adalah berlaku selama 22 tahun dengan abunya dikebumikan di kuil
Pantarapurwa di Panggih. Selepas hayatnya, baginda disembah sebagai Dewi
Parwati di Kuil Rambi yang terletak di tenggara Majawarna.

Hari ini, watak baginda dapat digunakan dalam sebuah permainan video bertajuk Civilization 6 mewakili Tamadun Indonesia di dalamnya. Ini membuktikan bahawa pemerintahan baginda juga diiktiraf oleh masyarakat moden sehinggakan diabadikan dalam sebuah permainan video. Semoga nama baginda terus mekar diingati di alam Melayu hendaknya!

RUJUKAN:

Nisriwani Yahaya & Syed Zulflida. (2003). 101 Puteri Dunia Melayu: Sejarah Dan Legenda. Jabatan Muzium Malaysia.

Slamet Muljana. (2005). Menuju Puncak Kemegahan (terbitan ulang 1965). Yogyakarta: LKIS

Slamet Muljana. (1979). Nagarakretagama dan Tafsir Sejarahnya. Jakarta: Bhratara


Dracula – Karya Bram Stoker Itu Berinspirasikan Vampira Melayu?

Di seantero dunia, susuk Count Dracula bukanlah watak asing bagi penggemar fiksyen seram, sama ada menerusi teater, filem, novel ataupun apa sahaja jenis penyampaiannya. Watak ini, yang begitu sinonim dengan makhluk vampira (penghisap darah), mula menjadi buah mulut ketika dimunculkan dalam novel klasik karangan Abraham ‘Bram’ Stoker, yang diterbitkan pada tahun 1897, berjudul Dracula. Sehingga kini, di tahun 2018 ini, namanya masih belum surut daripada bualan ramai. Gila!

Asalnya, tajuk yang diberikan kepada novel tersebut ialah The Undead, hanya untuk ditukar oleh Bram Stoker kepada Dracula pada saat-saat akhir. Di awal penerbitan, novel ini tidaklah begitu mendapat sambutan tetapi perlahan-lahan membina momentumnya sendiri hingga mampu bertahan selama lebih 120 tahun, diterjemahkan dalam pelbagai bahasa, diadaptasi dalam pelbagai medium, dan masih memegang gelaran novel seram terbaik sepanjang zaman.

Penulisan Dracula bermula setelah Bram Stoker, pada satu malam, jatuh sakit kerana terlalu banyak mengambil makanan laut. Dalam demamnya itu, dia diserang mimpi-mimpi ngeri, bertemu makhluk yang menakutkan, yang menghisap darah orang-orang yang tidak bersalah. Setelah pulih dan benar-benar sihat, beliau bertekad untuk menuliskan sebuah cerita berdasarkan makhluk yang telah menghantui mimpi-mimpinya, yang kemudian, dalam novelnya dinamakan Count Dracula.

Sebagai seorang pengurus teater di London, beliau turut terlibat dalam menuliskan skrip dan novel untuk dipentaskan. Namun untuk Dracula, beliau tidak menuliskannya secara suka-suka atau membabi buta. Untuk tempoh yang panjang, beliau membuat rujukan dan kajian bagi dijadikan batu asas penceritaan Dracula. Sebagai contoh terbaik, beliau telah melawat beberapa bandar yang menjadi latar belakang tempat dalam novelnya seperti Whitby. Malah beliau secara peribadi menemui beberapa ilmuwan dan sejarawan Hungary dan Transylvania, bagi mempelajari budaya dan kepercayaan tahyul masyarakat setempat, juga sejarah Vlad III Dracula, seorang putera Wallachia di wilayah Transylvania, yang sejarahnya dalam penentangan terhadap Uthmaniah dijadikan kisah asal-muasal bagi watak fiksyen Count Dracula.

Pun begitu, satu perkara yang terlepas daripada pandangan kita, terutamanya di Malaysia, ialah keterlibatan Melayu, daripada sudut geografi dan kepercayaan, dalam kajian Bram Stoker untuk penghasilan Dracula. Menarik, bukan? Dalam bab ke 18, beliau menulis menerusi dialog Dr. Van Helsing: “…he is known everywhere that men have been. In old Greece, in old Rome, he flourish in Germany all over, in France, in India, even in the Chermosese, and in China, so far from us in all ways.”

Perhatikan perkataan Chermosese. Chermosese atau chersonese ialah perkataan yang berasal daripada Greek, yang bermaksud semenanjung. Antara semenanjung-semenanjung yang digelar chersonese oleh orang barat, hanya satu yang bersesuaian dengan frasa ‘so far from us in all ways’, dan ia adalah Golden Chersonese, ataupun Semenanjung Melayu. Apatah lagi ketika itu negeri-negeri Melayu yang membentuk tanah semenanjung ini sedang berada di bawah pentadbiran kerajaan British. Dakwaan ini bukan sekadar pendapat murahan, sebaliknya disokong oleh bukti yang kukuh. Bram Stoker tahu apa yang ditulisnya. Beliau tahu para makhluk vampira telah lama ‘menghuni’ Semenanjung Emas ini.

Antara helaian-helaian nota kajiannya, terselit dua halaman yang tercetak petikan daripada tulisan Isabella L. Bird, dalam The Golden Chersonese, 1883, halaman 353-355. Isabella Bird secara jelas memperihalkan beberapa hantu Melayu yang bersifat vampira seperti pelesit, polong, dan penanggal.

Pelesit, sebagai contoh, dikatakan berasal daripada perempuan yang mati ketika melahirkan anak, yang kemudiannya mempuakakan hutan dan memangsakan kanak-kanak. Dalam menelusuri bacaan Dracula, Bram Stoker jelas menggunakan sifat utama pelesit seperti yang dinyatakan oleh Isabella Bird. Dalam bab ke 3, diceritakan Count Dracula membawa pulang seorang bayi sebagai habuan untuk vampira-vampira perempuan di kastilnya. Begitu juga, dalam bab yang seterusnya, Jonathan Harker melihat dan mendengar seorang ibu mendatangi Kastil Drakula menuntut kembali bayinya yang telah dilarikan oleh Count Drakula. Dalam bab ke 13 pula, heboh dengan berita beberapa siri kehilangan kanak-kanak di pinggir hutan Hampstead, dan apabila ditemui semula, mereka ditemukan dalam keadaan kekurangan darah, dengan luka dua tusukan kecil di bahagian leher.

Kenapa? Tidak percaya? Wallahualam bissawab!

Rujukan:


Kerana Sumpahan, Artifak Pompeii Ini Dipulangkan

Seorang pelancong telah memulangkan sebuah artifak yang dicuri dari Pompeii 15 tahun lepas selepas mendakwa objek tersebut sebenarnya telah disumpah. Ini kerana menurut warga Kanada yang hanya dikenali sebagai Nicole, ia banyak mendatangkan pelbagai kejadian malang kepada keluarganya seperti masalah kewangan dan dirinya pernah mengalami k4ns3r payu dara.

Justeru, bagi meredakan kemurkaan Tuhan, dia memulangkan semua objek yang diambil semasa dia berusia 20-an kepada pihak berkuasa Itali. Antara objek yang diambil ialah dua jubin mozek, kepingan seramik dan sebahagian daripada sebuah amfora.

Dalam surat yang disertakan sekali bersama objek-objek yang dipulangkan, Nicole berkata, “Kami tidak pernah bernasib baik dalam kehidupan kami. Kami orang yang baik dan saya tidak mahu memindahkan sumpahan ini kepada keluarga saya, anak-anak saya atau diri saya lagi. Tolong maafkan kecuaian saya yang dilakukan bertahun-tahun dahulu. Saya sudah serik dan faham tentang pengajaran yang diberi.”

Surat dan objek-objek ini dihantar ke sebuah agensi pelancongan sebagai perantara sebelum diserahkan kepada Carabinieri (polis kebangsaan Itali) yang bertanggungjawab menjaga keselamatan tapak kota berkenaan.. Semua artifak kemudiannya dipulangkan dengan selamat ke Pompeii.

Ribuan orang terbvnvh di bandar purba Pompeii apabila Gunung Vesuvius memuntahkan lahar berapinya pada tahun 79 Masihi. M4y4t dan runtuhan kota terpelihara kemudiannya ditutup dengan jutaan tan abu gunung berapi dan tidak diketahui ramai selama lebih 1600 tahun sebelum dijumpai pada lewat abad ke-16.

Penemuan semula kota yang hilang ini amat kritikal kepada pengkaji sejarah dan pakar arkeologi. Ini kerana ia membolehkan mereka mendapat lebih banyak maklumat tentang kota dan kehidupan harian penduduk Pompeii.

Sebelum penemuan kota ini, mereka bergantung kepada keterangan penulis Rom, Pliny the Younger berkenaan kisah kota berkenaan.

Dalam surat tersebut, Nicole, 36, menambah, “Saya cuma mahukan secebis sejarah yang tidak boleh dibeli. Saya tidak fikir atau sedar apa yang saya sebenarnya lakukan. Saya mengambil secebis sejarah yang mengandungi terlalu banyak tenaga negatif yang melekat kepadanya. Ramai m4t1 dalam keadaan memilukan dan saya mengambil jubin-jubin yang ada kaitan dengan kemvsn4han kota berkenaan.”

Isu kecurian artifak dalam kalangan pelancong bukan sesuatu yang baru dan ini menyusahkan pihak berkuasa yang menyelia tapak-tapak arkeologi. Tetapi sejak beberapa tahun ini, banyak artifak yang dipulangkan semula disertakan dengan surat berbaur kekesalan oleh si pencuri.

Ketua pengarah tapak Pompeii, Massimo Osanna pernah memberitahu akhbar Il Messaggero pada tahun 2014, “Ramai orang menulis menyatakan kekesalan mereka, selepas sedar mereka melakukan kesilapan besar dan mereka tidak akan melakukannya lagi dan atas sebab itulah, mereka memulangkan kembali artifak yang dicuri.

“Tetapi yang menariknya, dari perspektif antropologi, surat-surat yang mengandungi fragmen artifak yang dicuri yang mendedahkan pelbagai jenis orang amat berbaloi untuk dikaji.”

RUJUKAN:

Gregory, Andy. (2020). Woman who stole ‘cursed’ artefacts from Pompeii returns them after 15 years of bad luck. The Independent. https://www.independent.co.uk/news/world/europe/pompeii-curse-artefacts-theft-canada-vesuvius-b987558.html


Pengganas Bagimu, Wira Bagi Mereka

Laporan the Economist bertarikh 23 Oktober 2021 baru-baru ini membayangkan bahawa pentadbiran Taliban yang baharu sahaja berjaya mendapatkan kembali negara Afghanistan daripada penjajahan kuasa Barat, khususnya Amerika Syarikat kini berhadapan dengan pergerakan insurgensi bawah tanah, suatu situasi yang pada penulis rencana tersebut sebagai sesuatu yang ironi.

Namun, apa yang berlaku bukanlah ironi semata-mata, tetapi lumrah alam yang terpaksa dihadapi. Dalam roda kehidupan, yang di atas pastinya akan turun, dan yang di bawah akan naik. Itulah yang kita saksikan hari ini.

Tetapi, ironi sebenar adalah Economist itu sendiri tidak menyedari bahawa mereka sendiri adalah ironi, kerana agak banyak negara di dunia hari ini, termasuklah kuasa besar, adalah ditubuhkan oleh mereka yang pernah menjadi insurgen di negara masing-masing, ataupun, pernah terpaksa menjadi pergerakan bawah tanah bagi menentang penjajahan negara mereka sendiri.

Sebagai contoh, Amerika Syarikat mendapat kemerdekaan pada tahun 1783 setelah berpe.rang selama lapan tahun untuk mendapatkan kemerdekaan. Para pengasas mereka pula terdiri daripada pejuang kemerdekaan mereka yang pernah dianggap sebagai pen.gga.nas dan penjenayah oleh bekas penjajah mereka, Britain.

China, kuasa besar di Asia hari ini dikuasai oleh Parti Komunis China. Suatu ketika dalam sejarah China, parti ini pernah diharamkan dan mereka dilayan sebagai penje.nayah dan peng.ga.nas.

Perancis, sebuah lagi kuasa besar dan pemegang kuasa veto di Pertubuhan Bangsa-Bangsa Bersatu juga pernah berhadapan situasi dijajah oleh Nazi Jerman yang meletakkan boneka mereka Vichy Perancis sebagai kerajaan. Bagi menentang penjajahan tersebut, rakyat Perancis yang setia kepada kerajaan Perancis di bawah Charles DeGaulle mengangkat senjata dalam pergerakan insurgensi French Marquis.

Ironi lebih besar, pengalaman dijajah Jerman tidak menginsafkan kuasa besar tersebut yang meneruskan jajahan mereka ke atas Algeria, Vietnam dan lain-lain tempat, dan secara langsung menanam bibit pemberontakan oleh GIA yang akhirnya melahirkan pergerakan militan yang antara paling awal dilabelkan sebagai peng.gan.as Islam oleh barat.

Pengalaman Perancis tidak unik. Hampir setiap negara di benua Eropah yang pernah dijajah Nazi Jerman turut menyaksikan kemunculan pergerakan insurgensi yang mana para pemimpin mereka menjadi pemimpin negara masing-masing setelah tewasnya Jerman.

Israel juga melalui proses yang sama. Dengan pergerakan militan Yahudi Irgun, Haganah, dan Herut menyaksikan mereka dilabelkan sebagai peng.ga.nas antara tahun 1945 sehingga 1948 oleh British. Setelah Israel diberi kemerdekaan oleh British dan mengambil alih tanah di mana negara Palestin wujud ketika itu, mereka yang pernah menjadi peng.gan.as itu menjadi pemimpin negara mereka. Dan ketiga-tiga kumpulan militan yang dilabelkan pengg.an.as itu ditubuhkan secara rasmi sebagai tentera negara tersebut. Dan meneruskan agenda tak berperikemanusiaan mereka.

Rusia, sebuah kuasa besar yang turut memegang kuasa veto pernah diperintah oleh Parti Komunis Russia untuk berdekad lamanya. Sebelum mereka berjaya mengambil alih negara berkenaan, mereka juga terdiri daripada peng.gana.s dan penjenayah. Dalam hal ini, bukan sekadar disebut sebagai penje.na.yah semata-mata.

Joseph Stalin, salah seorang pemimpin parti berkenaan yang juga pernah memerintah negara tersebut semasa Pe.ra.ng Dunia Kedua memulakan kerjaya politiknya sebagai seorang pero.mp.ak bank, dengan hasil ro.mp.akan digunakan sebagai sumber kewangan parti.

Kita sendiri juga tidak jauh daripada penafsiran sama. Ramai para pemimpin negara turut serta mengangkat senjata menentang penjajahan Jepun sebagai pejuang insurgensi. Tun Razak sebagai seorang perisik bagi Askar Wataniah Pahang, Tun Hussein Onn, Tun Ghazali Shafie sebagai pasukan bersenjata dalam Askar Wataniah Pahang, Tun Datu Mustapha bersama dengan gerila di Selatan Mindanao, antara nama yang boleh disebut terlibat mengangkat senjata menentang Jepun.

Oleh itu, wajar kita menyedari bahawa ironi pandangan The Economist bukanlah kerana mereka merasakan situasi yang dihadapi oleh Taliban itu adalah ironi, tetapi ironi itu adalah mereka sendiri.

Dan dalam konteks ini, maka benarlah, pen.ggan.as bagimu, wira bagiku.